**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Μαΐου 2020, ημέρα Τετάρτη και ώρα 14:50΄, στην Αίθουσα των συνεδριάσεων της Ολομέλειας της Βουλής, συνήλθαν σε κοινή συνεδρίαση η Διαρκής Επιτροπή Κοινωνικών Υποθέσεων και η Διαρκής Επιτροπή Οικονομικών Υποθέσεων υπό την προεδρία του κυρίου Βασίλειου Οικονόμου, Προέδρου της Διαρκούς Επιτροπής Κοινωνικών Υποθέσεων, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Υγείας «Κύρωση: α) της από 13.4.2020 Π.Ν.Π. «Μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις» (A΄ 84) και β) της από 1.5.2020 Π.Ν.Π. «Περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και την επάνοδο στην κοινωνική και οικονομική κανονικότητα» (Α΄90) και άλλες διατάξεις» (4η συνεδρίαση - β’ ανάγνωση).

Στη συνεδρίαση παρέστησαν ο Υπουργός Δικαιοσύνης, κ. Κωνσταντίνος Τσιάρας, ο Υφυπουργός Υγείας, κ. Βασίλειος Κοντοζαμάνης, ο Υφυπουργός Οικονομικών, κ. Απόστολος Βεσυρόπουλος, ο Υφυπουργός Δικαιοσύνης, κ. Δημήτριος Κράνης και ο Υφυπουργός Ψηφιακής Διακυβέρνησης, κ. Γεώργιος Γεωργαντάς, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, κ. Βασίλειος Οικονόμου, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Παρόντες από τη Διαρκή Επιτροπή Κοινωνικών Υποθέσεων ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Βρυζίδου Παρασκευή, Γιόγιακας Βασίλειος, Ευθυμίου Άννα, Κρητικός Νεοκλής, Κεφαλά Μαρία – Αλεξάνδρα, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Σούκουλη - Βιλιάλη Μαρία – Ελένη (Μαριλένα), Μπίζιου Στεργιανή (Στέλλα), Οικονόμου Βασίλειος, Πνευματικός Σπυρίδων, Λοβέρδος Μιχαήλ - Ιωάννης, Σταμενίτης Διονύσιος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Αχτσιόγλου Ευτυχία, Βαρδάκης Σωκράτης, Θραψανιώτης Εμμανουήλ, Καφαντάρη Χαρά, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Ξανθός Ανδρέας, Νοτοπούλου Αικατερίνη, Φωτίου Θεανώ, Μουλκιώτης Γεώργιος, Κεγκέρογλου Βασίλειος, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Δελής Ιωάννης, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

Παρόντες από τη Διαρκή Επιτροπή Οικονομικών Υποθέσεων ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καρασμάνης Γεώργιος, Κατσαφάδος Κωνσταντίνος, Σενετάκης Μάξιμος, Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τζάκρη Θεοδώρα, Χαρίτσης Αλέξανδρος (Αλέξης), Κατρίνης Μιχαήλ, Κωνσταντόπουλος Δημήτριος, Σκανδαλίδης Κωνσταντίνος, Παπαναστάσης Νικόλαος, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κυρίες και κύριοι συνάδελφοι, ξεκινάει η κοινή συνεδρίαση της Διαρκούς Επιτροπής Κοινωνικών Υποθέσεων και της Διαρκούς Επιτροπής Οικονομικών Υποθέσεων, με τη συνέχιση της επεξεργασίας και εξέτασης του σχεδίου νόμου του Υπουργείου Υγείας «Μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις» (A΄ 84) και β) της από 1.5.2020 Π.Ν.Π. «Περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και την επάνοδο στην κοινωνική και οικονομική κανονικότητα» (Α΄90) και άλλες διατάξεις», στην 4η συνεδρίαση, β’ ανάγνωση.

Το λόγο έχει ο Εισηγητής της Πλειοψηφίας, κ. Πνευματικός.

**ΣΠΥΡΙΔΩΝΑΣ ΠΝΕΥΜΑΤΙΚΟΣ (Εισηγητή της Πλειοψηφίας):** Σας ευχαριστώ πολύ. Κύριε Υπουργέ, κύριε πρόεδρε και αγαπητοί συνάδελφοι, από τις διάφορες ενστάσεις και αντιρρήσεις που ακούστηκαν στη διμερή αυτή συζήτηση, καταλαβαίνω, πραγματικά, ότι το αφήγημα της αντιπολίτευσης, δεν θα μπορούσε να είναι το θέμα της υγείας και έτσι, είχαμε μια εστίαση στα θέματα της οικονομίας της χώρας μας.

Πρέπει όλοι να καταλάβουμε, πως όταν στη χώρα συμβαίνει κάτι τόσο καταστροφικό, όπως η περίπτωση του κορωνοϊού, αυτό που ζήσαμε τώρα πρόσφατα, πρέπει να γίνονται κάποιες επιλογές. Όμως, όπως είπε ο πρωθυπουργός, το δίλημμα υγεία ή ανάπτυξη είναι ψευδές. Όσο πιο αποτελεσματικά προστατέψουμε τη δημόσια υγεία, όπως και έγινε, τόσο πιο γρήγορα θα επανέλθουμε σε τροχιά ανάπτυξης. Έτσι κινήθηκε και η κυβέρνηση, φροντίζοντας παράλληλα με την υγεία να κρατήσει όρθια την οικονομία και την κοινωνία, ώστε να μπορέσουμε σύντομα να επιστρέψουμε στην κανονικότητα.

Η πανδημία του κορωνοϊού ήταν μια παγκόσμια καταστροφή και οι αρνητικές συνέπειές της στις οικονομίες του κόσμου ήταν αναπόφευκτες. Παράδειγμα, είναι η χώρα της Σουηδίας, μια χώρα συγκρίσιμη με μας, με ένα τεράστιο σύστημα υγείας και μικρό πληθυσμό, που άφησε ανοιχτή την οικονομία της, είχε χιλιάδες νεκρούς και δεν κατάφερε να γλιτώσει την οικονομική καταστροφή. Αναμένεται να έχει μια ύφεση 7%, ενώ η διαφορά του οικονομικού αντίκτυπου από χώρες με καραντίνα θα είναι οριακή, σύμφωνα με τους οικονομολόγους της σουηδικής κυβέρνησης.

Ακούσαμε χθες τα πολύ ενδιαφέροντα στοιχεία που μας έδωσε ο πρόεδρος της ΓΣΕΒΕΕ, σε ανάλογη έρευνα με τη Σουηδία το 40% των σουηδικών επιχειρήσεων στον κλάδο των υπηρεσιών βρίσκεται στο χείλος της χρεοκοπίας, ενώ τα ποσοστά ανεργίας έχουν ανέβει κατακόρυφα.

Κάναμε τα σωστά βήματα για την προστασία της υγείας και λάβαμε γρήγορα μέτρα για να αντιστρέψουμε την οικονομία και συνεχίζουμε να λαμβάνουμε μέτρα βήμα – βήμα, ανάλογα με τις εξελίξεις και με το παρόν νομοσχέδιο και με άλλα που θα έρθουν. Που αλήθεια βρισκόμαστε σήμερα; Είμαστε η χώρα με τα λιγότερα θύματα στον κόσμο, είμαστε σε οικονομική κρίση, η οποία όμως καθρεφτίζει την κατάσταση όλου του πλανήτη, αλλά με σοβαρές παρακαταθήκες από τα γρήγορα αντανακλαστικά της κυβέρνησής μας.

Ένα ενδυναμωμένο ΕΣΥ, ένα σύστημα ψηφιακής διακυβέρνησης που διευκολύνει την καθημερινότητα του απλού πολίτη, ένα επιπλέον εργαλείο και βασικό στη σύγχρονη εποχή για την εκπαιδευτική διαδικασία, την εξ αποστάσεως εκπαίδευση με τηλεδιάσκεψη. Αυτές τις παρακαταθήκες πρέπει να τις αξιοποιήσουμε και να τις ενισχύσουμε ακόμη περισσότερο.

Η πανδημία του κορονοϊού ήταν ένα παγκόσμιο γεγονός που δεν οφείλεται σε έναν παράγοντα, τον οποίον μπορούμε απλά να διορθώσουμε για να επανέλθουμε σε μια κανονική οικονομική δραστηριότητα. Η Κυβέρνηση κάνει προσπάθειες, με σχέδιο και με βάση τα δεδομένα, για να υποστηρίξει όσο το δυνατόν περισσότερο την παραγωγική οικονομία. Σε ενδεχόμενο δεύτερο κύκλο από το φθινόπωρο είμαστε έτοιμοι να χειριστούμε την κατάσταση. Η επίπτωση θα είναι πολύ περιορισμένη.

Δυστυχώς δεν υπάρχει το δέντρο που παράγει πεντακοσάευρα. Μόλις είχε αρχίσει να ανακάμπτει η οικονομία στις αρχές του χρόνου, συνέβη αυτό το απρόοπτο και καταστροφικό γεγονός. Με αυτά τα δεδομένα πορευόμαστε, προσπαθώντας να αναχαιτίσουμε τα χειρότερα. Ας έχουμε λίγο στο νου μας την καταστροφή που αποφύγαμε και ας έχει ο κόσμος και οι επιχειρήσεις υπομονή. Η πρόθεση και βούληση της Κυβέρνησης είναι να εξαντλήσει κάθε διαθέσιμο μέσο για να στηρίξει την οικονομία, αφού προστάτεψε την υγεία. Αυτό, άλλωστε, έχει φανεί και από την διαρκή αναθεώρηση και επέκταση των μέτρων, ώστε να καλύπτουν περισσότερους και για περισσότερο διάστημα.

Άκουσα, επίσης, ότι δεν υπάρχει αρκετή πρόνοια για τους εργαζόμενους. Μα, όλοι στηρίζουμε τους εργαζόμενους, θέλουμε να τους προστατεύσουμε και κανείς δε θέλει να χάσουν άνθρωποι τις δουλειές τους. Αυτό, όμως, πάει χέρι χέρι με τη στήριξη των επιχειρήσεων, που ήρθαν και αυτές αντιμέτωπες με ένα τόσο εχθρικό οικονομικό κλίμα. Στηρίζουμε τις επιχειρήσεις και με τον τρόπο αυτό στηρίζουμε και τους εργαζόμενους.

Πρέπει να βρεθεί η χρυσή τομή και σε αυτό το πλαίσιο θα κινηθούμε, εάν θέλουμε να γίνουμε μια κανονική χώρα. Εάν κλείσουν οι επιχειρήσεις, οι εργαζόμενοι θα βρεθούν με επιδόματα για κάποιους μήνες, αλλά, το χειρότερο, χωρίς προοπτική, γιατί δεν γνωρίζουμε αυτή τη στιγμή, όχι μόνο εμείς αλλά κανένας τον κόσμο, τις πλήρεις διαστάσεις της κρίσης και τις μακροπρόθεσμες συνέπειες που μπορεί αυτή να έχει. Ο Πρωθυπουργός μας το είπε ξεκάθαρα «Στο δίλημμα επίδομα ανεργίας ή ενίσχυση εργασίας, επιλέγουμε την ενίσχυση της εργασίας».

Από κει και πέρα, όπως είπα και χθες, είναι κρίσιμο αυτή τη στιγμή να φανεί εμπράκτως η αλληλεγγύη των ευρωπαϊκών χωρών, μέσα από ένα γενναίο πακέτο χρηματοδότησης, ένα ταμείο ανάκαμψης, που θα βοηθήσει τη χώρα να ορθοποδήσει. Η αξιοπιστία του κερδίσαμε ξανά ως χώρα, μέσα από τη συλλογική προσπάθεια κράτους και πολιτών, μας δίνει το δικαίωμα και την αξίωση να ελπίζουμε και να διεκδικούμε δυναμικά αυτή τη στήριξη. Μας βάζει, αυτοδίκαια πια, στο τραπέζι των διαπραγματεύσεων με την Ευρώπη. Οι ευρωπαίοι εταίροι μας δε βλέπουν πια τη χώρα μας ως μία αδύνατη Ελλάδα αλλά τη χώρα της πετυχημένης διαχείρισης μιας παγκόσμιας οικονομικής και υγειονομικής κρίσης.

Αυτό πρέπει να γίνει κατανοητό απ' όλους και πρέπει να είναι η παρακαταθήκη μας.

Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Κι εμείς ευχαριστούμε.

Ο κ. Παπαχριστόπουλος, έχει το λόγο.

**ΑΘΑΝΑΣΙΟΣ (ΘΑΝΑΣΗΣ) ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Όσο ψάχνουμε αυτές τις δύο ΠΝΠ, που ερχόμαστε να τις κυρώσουμε σήμερα, είναι ανεξάντλητη, πραγματικά, η ευρηματικότητα αυτού που τις πέρασε και εξηγούμαι.

Δεν έφτανε μόνο αυτή η περίφημη ΠΝΠ για τα “voucher” του κ. Βρούτση. Δεν έφταναν τα δωράκια στους καναλάρχες, πρώτα 11 εκατομμύρια και μετά 9 εκατομμύρια. Δεν έφταναν τα δωράκια στα ιδιωτικά θεραπευτήρια. Δεν έφταναν οι προμήθειες υγειονομικού υλικού σε απίστευτα υπερβολικές τιμές, μάλιστα, στην 6η ΥΠΕ που πέρασαν τις 500.000 ευρώ και θα έπρεπε να ελεγχθούν από το Ελεγκτικό Συνέδριο, κάνετε ειδική τροπολογία να μην περνάει, δηλαδή, στην ουσία, απαλλάσσετε τον συγκεκριμένο δυπάρχη, που αγόρασε αντί 8 €, 18 € και πάει λέγοντας, κάθε μέρα ανακαλύπτουμε και κάτι καινούργιο.

Το τελευταίο που καλύψαμε, μας βοήθησε σε αυτό η τομεάρχης τουρισμού, κ. Νοτοπούλου, είχε γίνει θέμα, είναι η απευθείας ανάθεση για την προβολή του τουρισμού σε μια συγκεκριμένη εταιρεία. Θα μπορούσα να έχω έναν αριθμό γύρω στις 16 με 17 απευθείας αναθέσεις, αλλά δεν θέλω αυτή τη στιγμή να εξαντλήσω όλο μου το χρόνο με αυτό. Αυτός είναι ο λόγος που 61 Βουλευτές της Αξιωματικής Αντιπολίτευσης, ζητάμε, πράγματι, να δούμε, κύριε Υπουργέ, αν, όντως, ήταν θέμα ανάγκης οι απευθείας αναθέσεις που κάνατε ή μερικές από αυτές δεν ήταν.

Πιστεύω ότι θα έχετε την ευκαιρία να μας απαντήσετε.

Θέλω να το επαναλάβω πολλές φορές, πιστεύω, μετά από αυτή τη πανδημία, έγιναν τεράστιες ανατροπές. Αυτή είναι η δική μου αίσθηση, μπορεί να κάνω και λάθος. Θέλω να ξαναθυμίσω, τι έλεγε ο κ. Πρωθυπουργός της χώρας, στην ΔΕΘ το 2017. Πιστεύουμε στη δύναμη της ιδιωτικής οικονομίας. Στόχος είναι να απελευθερώσουμε τις αστείρευτες δυνάμεις της κοινωνίας από τα δεσμά του κρατισμού. Ξαναλέω, στόχος μας είναι να απελευθερώσουμε τις αστείρευτες δυνάμεις της κοινωνίας από τα δεσμά του κρατισμού. Θέλω εδώ να ξαναθυμίσω στον κ. Πρωθυπουργό, ότι σ’ αυτές τις δύσκολες μέρες της πανδημίας, που δυστυχώς, κατέρρευσαν πολλά πρότυπα, κάποιοι άνθρωποι που έχουν σχέση μόνο με το κράτος και τίποτα άλλο, όχι βέβαια τα κεφάλαια που έφυγαν από τη χώρα και πήγανε σε παραδείσους αφορολόγητου σε περίεργες τράπεζες, κάποιοι λοιπόν κρατικοί λειτουργοί, κάποιες καθαρίστριες, κάποιοι ντελιβεράδες, κάποιοι νοσηλευτές και κάποιοι γιατροί με μισθούς πείνας, έβαλαν το κεφάλι τους στον ντορβά και αποφύγαμε τα χειρότερα, όχι μόνο εμείς, σε όλο τον κόσμο. Έτσι ακούμε το τελευταίο καιρό κάποιους πρόθυμους, να μιλάνε για το Εθνικό Σύστημα Υγείας, που πρέπει να το στηρίξουμε κ.λπ.. Εδώ, θα χαιρόμουν να ακούσω μισή κουβέντα, δεν την έχω ακούσει ακόμα, την πρότεινε ένας δικός σας συνδικαλιστής από την ΠΟΕΔΗΝ, θα την ξαναπώ εγώ για πολλοστή φορά και θα τη λέω συνέχεια, γιατί καλά τα χειροκροτήματα, οι ήρωες και πάει λέγοντας, να τους χειροκροτήσουμε, βαρέα και ανθυγιεινά, θα καθιερώσετε κύριε Υπουργέ, για τους γιατρούς και τους νοσηλευτές, εγώ θα έλεγα και για τις καθαρίστριες, γιατί και αυτές βάζουν το κεφάλι τους στον τορβά; Σας το ζητάνε οι δικοί σας άνθρωποι της ΠΟΕΔΗΝ.

Επίσης, θα ήθελα να πω το εξής: Ότι κατά ένα περίεργο τρόπο, εμείς κάναμε κάποιες προτάσεις, που θα ήθελα μάλιστα να πω, ότι δεν έχουν ίχνος αντιπολίτευσης και αντιπολιτευτικής χροιάς, με προτάσεις. Μάλιστα, πολλοί από μας, ο κ. Ανδρέας Ξανθός, ο Παύλος Πολάκης, που κάνανε κριτική, εγώ, καθημερινά δεν κάναμε κριτική, προτάσεις κάναμε και πραγματικά, έχω να πω, ότι κάποιοι άκουγαν κιόλας, καθυστερημένα, αλλά άκουγαν. Γιατί το λέω. Προτείναμε ένα πρόγραμμα πριν από μερικές μέρες. Δεν το είδαμε να δημοσιεύεται πουθενά. Για μένα, είναι το πιο σημαντικό απ’ όλα. Είναι ένα πρόγραμμα πραγματικά κοστολογημένο, ρεαλιστικό, που δεν μπορεί κανείς να το αμφισβητήσει. Μάλιστα, την ίδια μέρα που εμείς κάναμε αυτή την πρόταση, διάλεξε ο Πρωθυπουργός κάπου να είναι, έτσι και αλλιώς δεν ελέγχουμε κανένα κανάλι, αλλά να μην ακουστεί τίποτα και να ακούγαμε για τις αποστάσεις των τραπεζών και πώς θα πάνε τα τραπέζια και όλα αυτά. Εδώ, θέλω να θυμίσω, ότι προτείναμε ένα πρόγραμμα πολύ σημαντικό, που κοστολογήθηκε κάπου στα 13,43 δις. Με δεδομένο, ότι το μαξιλάρι που αφήσαμε εμείς, ήταν περισσότερο από τα 36 δις, δεν θέλω να μπω σε λεπτομέρειες, και κάποια 15 δις δεν μπορούν να πειραχτούν, γιατί είναι για το δημόσιο χρέος, είναι ένα ρεαλιστικό πρόγραμμα και έλεγε επιγραμματικά, αξίζει να ακουστεί, ότι δίνουμε για την εργασία, τον εργασιακό μεσαίωνα θα έλεγα εγώ, που με γλαφυρό τρόπο το περιγράφει ο εκπρόσωπος της ΓΣΕΕ, ο κ. Καραγεωργόπουλος, εδώ, όταν ήρθαν οι φορείς, 3,7 δις.

Επίσης, θέλω να θυμίσω, ότι ένα εισόδημα έκτακτης ανάγκης ανέβηκε στα 3,5 δις. Προτάσεις δικές μας. Και θέλω να σταματήσω λίγο σε αυτό, γιατί αφορά γύρω στα 4 εκατομμύρια συμπολίτες μας, εκ των οποίων, πολλοί είναι ανασφάλιστοι, παρά πολλοί είναι άνεργοι, πάρα πολλοί από αυτούς είναι επισφαλώς εργαζόμενοι, πάρα πολλοί από αυτούς είναι εποχικοί, παρά πολλοί από αυτούς είναι ΑμεΑ, πάρα πολλοί από αυτούς είναι καλλιτέχνες και μάλιστα, είναι και μερικοί από επαγγελματικές μεσαίες τάξεις, που ζούνε με μισθούς πείνας, σε αυτούς που το “voucher” αντί για 800 ήταν 600 ευρώ. Δεν ακούσαμε τίποτα, για τον τουρισμό. Πράγματι, υπάρχει μια καλή είδηση, 4 χώρες αποφάσισαν μετά τις 15 του Ιουνίου, να επιτραπούν τα ταξίδια στη χώρα μας. Εκεί πιστεύω, ότι πρέπει να βάλουμε όλοι πλάτη και δεν το συζητάμε. Θα περίμενα όμως, να ακούσω κάτι για τον εσωτερικό τουρισμό που εμείς κάνουμε πρόταση και λέμε 600 εκατομμύρια να κινηθούν τα νησιά σε πρώτη φάση.

Θέλω να σταθώ λίγο όμως το εισόδημα της έκτακτης ανάγκης, που πραγματικά είναι μια μικρή επανάσταση και που θα θέλαμε να το καταλάβετε και να το κατανοήσετε και να σας πούμε για πολλοστή φορά, ότι δεν κάνουμε αντιπολίτευση. Καθίστε να μιλήσουμε, για αυτήν την πρόταση που κάνουμε. Έχετε τα κανάλια σας, σας στηρίζουν, την αποσιωπήσατε, ελάτε να την συζητήσουμε, να δούμε αν αυτή η πρόταση βοηθά την οικονομία. Ακούω εδώ, την κραυγή αγωνίας των εξής ανθρώπων, του Καββαδά, του προέδρου της ΓΣΕΒΕΕ. Είναι ο άνθρωπος που στον έλεγχό του, είναι πάνω από 300.000 επιχειρήσεις και 700.000 - 1 εκατ. εργαζόμενοι. Σας λέει αυτός ο άνθρωπος, φόρα παρτίδα ανοιχτά, ότι το 1/3 από την εστίαση μπορεί να μην ανοίξει. Σας λέει ότι 1 από τις 7 επιχειρήσεις μπορεί να μην ανοίξουν, σας λέει ακόμα ο κύκλος εργασιών στην εστίαση μπορεί να πέσει και 95%. Δεν πρέπει αυτά να κάτσουμε σε ένα τραπέζι να τα δούμε; Σας λέει ότι ντρέπεται, που στην εστίαση δεν τολμήσατε, το πήγατε στο 13%, στο 6%, πρόταση που την έχει κάνει ο Νίκος Παππάς. Πρόταση επίσης, για να μην αδικώ κανένα, ειδικά για το επίδομα έκτακτης ανάγκης η Έφη Αχτσόγλου το εξήγησε με λεπτομέρειες στο Ζάππειο. Ο Ευκλείδης Τσακαλώτος, που είναι οι τρεις που έκαναν λιανά αυτά που είπε ο Αλέξης Τσίπρας, απέδειξε με μαθηματική ακρίβεια ότι αυτά που διαθέτετε δεν είναι 24 δισ. είναι 8,4 δισ., παραπάνω δεν είναι. Δεν βγαίνει τίποτα.

Πιστεύω, ότι έχετε καταλάβει ότι η ύφεση που στην αρχή την τοποθετούσατε παραπάνω από 4, μετά την πήγατε παραπάνω από 7, μετά στο 10 και ακούμε επίσημα τον κύριο Σταϊκούρα να την ανεβάζει στο 13, μπορεί να πάει και παραπάνω και η ανεργία, είναι ζητήματα που πρέπει να κάτσουμε μαζί να τα συζητήσουμε. Εάν πράγματι έχετε μια καλή πρόταση, εμείς να την υιοθετήσουμε. Για παράδειγμα, ο κ. Εξαδάκτυλος που είναι πρόεδρος και ανήκει στο δικό σας το κόμμα, έκανε μια ωραία πρόταση για το θέμα του χρόνου ειδικότητας και λοιπά, που δεν πρέπει να το αγροτικό να είναι εμπόδιο για κάποια παιδιά να έρθουν εδώ να υπηρετήσουν. Καλή πρόθεση υπάρχει. Φοβάμαι όμως και θα ρισκάρω αυτή την πρόβλεψη, έχετε καταλάβει ότι η οικονομική ύφεση, που για μένα για μας είναι το ζητούμενο, ήδη σας αγγίζει την πόρτα, το έχετε καταλάβει. Πιστεύω, ότι εκλογές δεν μπορείτε να κάνετε και δεν θα κάνετε, ρισκάρω να εκτεθώ γι’ αυτήν την πρόβλεψη, γιατί ξέρετε, ότι δεν μπορείτε να κάνετε. Ξέρετε ότι αυτό που σας περιμένει είναι φοβερό και τρομερό και σας λέω, εμείς είμαστε υπέρ αυτής της άποψης. Πιστεύω, ότι πρέπει να δοκιμαστείτε. Σας έδωσε ο λαός μια εντολή για 4 χρόνια, αντί να καθόσαστε να διαρρέετε, καθίστε δουλέψτε και πάνω από όλα σε πράγματα που μας ενώνουν, το λέω και το εννοώ, να κάτσουμε να συζητήσουμε.

**ΒΑΣΙΛΕΙΟΣ ΟΙΚΟΝΟΜΟΥ(Προεδρεύων των Επιτροπών)**: Το λόγο έχει ο κ. Κοντοζαμάνης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ(Υφυπουργός Υγείας)**: Θα κάνω μια διευκρίνιση, κύριε Παπαχριστόπουλε, δεν έχει γίνει καμία απευθείας ανάθεση στους διαγωνισμούς, στους οποίους αναφέρεστε. Όλοι έχουν γίνει κατόπιν ανοιχτής πρόσκλησης και τηρουμένων όλων των διαδικασιών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ(Εισηγητής της Μειοψηφίας)**: Ο κ. Θεοχάρης έκανε πρόσκληση και έκανε απευθείας ανάθεση. Μη με προκαλείτε, γιατί τα έχω μπροστά μου τα στοιχεία, κύριε Υπουργέ. Πείτε μου για τον κ . Θεοχάρη.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας)**: Αναφερθήκατε στην 6η Υγειονομική Περιφέρεια.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ(Εισηγητής της Μειοψηφίας)**: Κύριε Υπουργέ δεν θέλω να ανοίξουμε τώρα αυτό το διάλογο. Έχω 16 τέτοιου είδους αναθέσεις, τις έχω μπροστά μου και είναι απευθείας. Κάποιες από αυτές είναι δικαιολογημένες. Καμία αντίρρηση. Έχουμε πανδημία. Δεν είναι όλες και για αυτό η Όλγα Γεροβασίλη, η Γραμματέας της Κοινοβουλευτικής Ομάδας και 61 βουλευτές υπογράφουμε μετά τις 20/2 να μας απαντήσετε με χαρτί και μολύβι ποιες ήταν επιβεβλημένες και ποιες όχι. Νομίζω ότι μπορούμε να την κάνουμε την κουβέντα και μακάρι να κάνουμε λάθος.

**ΒΑΣΙΛΕΙΟΣ ΟΙΚΟΝΟΜΟΥ (Προεδρεύων των Επιτροπών):** Ωραία. Νομίζω δόθηκε η απάντηση από τον Υπουργό, που μας τιμάει με την παρουσία του και η πολιτική ηγεσία του Υπουργείου Δικαιοσύνης, ο Υπουργός κ. Τσιάρας, ο Υφυπουργός κ. Κράνης και βλέπω και τον κύριο Βεσυρόπουλο, τον Υφυπουργό Οικονομικών. Είμαστε σε πλήρη ανάπτυξη του κυβερνητικού σχήματος.

Το λόγο έχει ο κ. Κράνης.

**ΔΗΜΗΤΡΙΟΣ ΚΡΑΝΗΣ (Υφυπουργός Δικαιοσύνης):** Κύριε Πρόεδρε, έχουμε μία τροπολογία για την επαναλειτουργία των δικαστηρίων και όταν λέω επαναλειτουργία, εννοώ τα πολιτικά ποινικά δικαστήρια, το Ελεγκτικό Συνέδριο και τα τακτικά διοικητικά δικαστήρια. Είναι αρκετά λεπτομερής η τροπολογία. Δεν ξέρω αν σας ενδιαφέρει να μπω σε λεπτομέρειες, οι οποίες είναι περισσότερο τεχνικές.

Πολύ χοντρικά θα σας έλεγα το εξής. Το ενδιαφέρον εστιάζεται σε δύο άξονες. Ο Πρώτος άξονας είναι όσο το δυνατόν να μειώσουμε το κόστος επαναλειτουργίας της δικαιοσύνης, δηλαδή, να μην επιβαρυνθεί ο δικηγόρος και κατ’ επέκταση ο ίδιος ο διάδικος, γιατί θα μετακυλιστεί από τον δικηγόρο στο διάδικο και αφετέρου, ο τρόπος με τον οποίον θα λειτουργήσουν τα δικαστήρια, να αποφύγουμε όσο γίνεται το συνωστισμό. Για το λόγο αυτό προβλέφθηκαν εκτός από τη δυνατότητα να έχουμε ηλεκτρονική ενημέρωση των διαδίκων και ορισμένες άλλες τεχνικές, θα έλεγα, διαδικασίες. Εάν θέλετε να μπω σε λεπτομέρειες, πολύ ευχαρίστως.

Όσον αφορά το θέμα των πλειστηριασμών που υπήρξε την άλλη φορά μία παρανόηση, οι πλειστηριασμοί ματαιώνονται για την ακρίβεια για 31/7, διότι στο εν τω μεταξύ πλειστηριασμοί που ήταν νωρίτερα προσδιορισμένοι δεν είναι δυνατόν να γίνουν χωρίς να έχουν τηρηθεί ορισμένες προθεσμίες. Δηλαδή, διόρθωση, ενδεχομένως της έκθεσης κατάσχεσης. Αυτή έχει κάποιες προθεσμίες. Ήταν αδύνατο λοιπόν να τηρηθούν αυτές οι προθεσμίες και επομένως ματαιώθηκαν και θα επαναπροσδιοριστούν από 31 Ιουλίου και μετά με επίσπευση του ενδιαφερομένου.

Να σταματήσω στο σημείο αυτό. Αν θέλετε λεπτομέρειες, στη συνέχεια. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Ευχαριστούμε, κύριε Υπουργέ.

Το λόγο έχει ο Ειδικός Αγορητής του Κινήματος Αλλαγής κ. Πουλάς.

**ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κυρίες και κύριοι συνάδελφοι, η πανδημία του κορωνοϊού δοκιμάζει τον πλανήτη, την κοινωνία και τους λαούς, αποτελεί πρόκληση ετοιμότητας και σχεδιασμού. Δεν υπάρχει αμφιβολία ότι παρόλες τις αδυναμίες της χώρας μας και εν μέσω της κλιμακούμενης κρίσης με την Τουρκία, ανταποκριθήκαμε πολύ καλύτερα από τα αναμενόμενα. Εν τούτοις, δικαιούμαστε να αγωνιούμε για τις συνέπειες της πανδημίας, για το αποτύπωμα που θα αφήσει στη δοκιμαζόμενη ελληνική οικονομία, για την μελλοντική της διαχείριση σε υγειονομικό επίπεδο, ώστε την επόμενη μέρα να διαθέτουμε ένα πιο ισχυρό ΕΣΥ και για τη μετατροπή της σε ευκαιρία, για την αναγέννηση ενόψει μάλιστα και των εορτασμών για τα 200 χρόνια από την Εθνική Παλιγγενεσία το 2021.

Σε αυτήν την κατεύθυνση, δυστυχώς, το παρόν νομοσχέδιο δεν μας αφήνει πολλά περιθώρια αισιοδοξίας.

Συνοψίζοντας, τα συμπεράσματα μας στεκόμαστε στα εξής: Πρώτον, φαίνεται ότι δεν υπάρχει σχέδιο για την οικονομική ανάκαμψη. Από την εκδήλωση της πανδημίας είχατε όλο το χρόνο στη διάθεσή σας, προκειμένου να οργανώσετε την επανεκκίνηση της οικονομίας, με τη συνεργασία των φορέων, επιστημονικών, συνδικαλιστικών, επαγγελματικών, εργαζομένων, να προχωρήσετε σε διαβούλευση και να πετύχετε κοινωνικές συναινέσεις. Αντί αυτού είδαμε παλινωδίες, αναποφασιστικότητα και μισόλογα. Μέχρι σήμερα δεν γνωρίζουμε με ακρίβεια, ποιος δικαιούται, πόση οικονομική ενίσχυση και πότε. Ούτε υπάρχει συγκεκριμένη στρατηγική για την ενίσχυση της ελληνικής οικονομίας.

Ως προς τον τουρισμό που συνιστά την βαριά μας βιομηχανία, δεν υπάρχει κανένας σχεδιασμός, καμία στρατηγική. Ο ΕΟΤ έχει υποβαθμιστεί σε μία αργόσυρτη δημόσια υπηρεσία, χωρίς καμία έμπνευση και εσείς αναθέτετε προνομιακά σε ιδιωτική εταιρεία την προβολή της χώρας στο εξωτερικό με πολλά ερωτηματικά και σοβαρές αμφισβητήσεις περί της νομιμότητας της επιλογής αυτής.

Αποφασίσατε το άνοιγμα της χώρας του τουρισμού με εξίσου αμφισβητούμενη υγειονομική διαδικασία, χωρίς τεστ στις πύλες εισόδου και με εμφανή αγωνία να περιορίσετε το μέγεθος της ύφεσης επιλογής, που σας ευχόμαστε να μην οδηγήσει σε νέα έξαρση του ιού με απρόβλεπτες συνέπειες.

Θα περιμέναμε από εσάς να κάνουν την κρίση ευκαιρία και να επανασχεδιάσετε τον οικονομικό χάρτη της χώρας.

Μετά από δεκαετίες αποβιομηχανοποίησης, εγκατάλειψης της περιφέρειας, μεταφοράς των παραγωγικών μονάδων σε φορολογικά πιο φιλικές χώρες, πλήρους εξάρτηση από τις εισαγωγές και στα πιο βασικά είδη, μετατροπής μας σε χώρα υπηρεσιών και, μάλιστα, χαμηλής ποιότητας, ήρθε η ώρα να αλλάξουμε παραγωγικό μοντέλο. Μέχρι στιγμής η Κυβέρνησή σας περιορίζεται σε επικοινωνιακή διαχείριση με φτωχά αποτελέσματα στην ουσία.

Δεύτερον, ο ψηφιακός εκσυγχρονισμός της χώρας αργεί πολύ ακόμα.

Παρόλη τη διαφήμιση του έργου του Υπουργείου Ψηφιακής Ανασυγκρότησης στην πραγματικότητα τα αποτελέσματα είναι λίγα. Δεν πέτυχε να συνδράμει στην ψηφιοποίηση και ψηφιακή διαχείριση ζωτικών λειτουργιών του δημόσιου τομέα. Την ώρα που χώρες με χαμηλότερο επίπεδο διαβίωσης από τη χώρα μας, όπως η Εσθονία έχουν πετύχει σε σύντομο χρονικό διάστημα ψηφιακά άλματα, το Ελληνικό Δημόσιο λειτουργεί ακόμα με τον αραμπά.

Απτά παραδείγματα της καθημερινότητας υπάρχουν πολλά. Ο ηλεκτρονικός φάκελος ασθενούς που έχει μείνει στα λόγια. Η υπολειτουργία των υπηρεσιών των δικαστηρίων της χώρας. Η πολύμηνη γραφειοκρατία για την απονομή μιας σύνταξης.

Αυτή τη στιγμή η αποστολή ενός email σε μια δημόσια υπηρεσία για την εξυπηρέτηση ενός πολίτη εν μέσω πανδημίας συνιστά τον, πλέον, αμφίβολο τρόπο εξυπηρέτησης. Δεν βλέπουμε ανάλογα αποτελέσματα με τις προσδοκίες που είχατε δημιουργήσει προεκλογικά. Τα αποτελέσματα σας είναι φτωχά και δεν τις δικαιολογούν οι χαμηλές αποδόσεις των προκατόχων σας. Δεν αναμετριέται με το ΣΥΡΙΖΑ πια, αλλά με το μέλλον της χώρας και με τις μεγάλες προσδοκίες των πολιτών.

Οφείλετε να σχεδιάσετε την ψηφιακή ανασυγκρότηση της χώρας με την καταπολέμηση του ηλεκτρονικών αναλφαβητισμού. Δεν νοείται σήμερα σπίτι χωρίς υπολογιστή και πρόσβαση στο διαδίκτυο υψηλών ταχυτήτων. Όπως όμως αποδείχτηκε από την εξ αποστάσεως διδασκαλία πολλοί μαθητές δεν συμμετείχαν στη διαδικασία λόγω έλλειψης ψηφιακών μέσων. Πρέπει, λοιπόν, να αξιοποιήσετε πόρους από τα ευρωπαϊκά προγράμματα και το ΕΣΠΑ για τη χρηματοδότηση του ψηφιακού εκσυγχρονισμού των επιχειρήσεων και των νοικοκυριών.

Μπορείτε να οργανώσετε την υποχρεωτική ψηφιακή λειτουργία ενός πλήθους υπηρεσιών του Δημοσίου, που αυτήν τη στιγμή απαιτούν την αυτοπρόσωπη παρουσία του πολίτη και την πολύωρη ταλαιπωρία. Υπάρχουν ηλεκτρονικά μέσα και ψηφιακές δυνατότητες που μπορούν να αξιοποιηθούν από το δημόσιο τομέα, αλλά δεν βλέπουμε να εφαρμόζονται.

Τρίτον, σχεδιάζεται μια δαιδαλώδη και αδιαφανή διαδικασία αξιοποίησης των δωρεών για τον εκσυγχρονισμό του ΕΣΥ. Το Κίνημα Αλλαγής έχει επανειλημμένως ασχοληθεί μ’ αυτό το σοβαρό ζήτημα. Αυτή τη χρονική στιγμή και με αφορμή τις φιλότιμες επιδόσεις του ΕΣΥ και την αυταπάρνηση του ιατρικού και νοσηλευτικού προσωπικού του, που με λίγα μέσα και υπό δύσκολες συνθήκες ανταποκρίθηκαν επάξια στις ανάγκες της πανδημίας, συγκεντρώθηκαν δωρεές πολλών εκατομμύριών ευρώ από τον ιδιωτικό τομέα. Πρόκειται για έναν ακόμη προϋπολογισμό του ΕΟΠΥ, περί 100 εκατομμύρια. Αν χρησιμοποιηθούν σωστά θα αναζωογονήσει το πολύπαθο αλλά και ανθεκτικό σύστημα υγείας τόσο στα αστικά κέντρα όσο και στα νοσοκομεία της περιφέρειας.

Το Κίνημα Αλλαγής έχει προτείνει τη δημιουργία ενός σταθερού μόνιμου και διαφανούς μηχανισμού αξιοποίησης των κάθε είδους δωρεών υπό τον έλεγχο της Βουλής και τη θεσμοθέτηση κινήτρων, όπως αυτό ισχύει στο εξωτερικό. Σκοπός μας είναι να δημιουργηθεί σχέση εμπιστοσύνης μεταξύ δημόσιου και ιδιωτικού και σταθερό κύμα δωρεών σε ετήσια βάση και φυσικά να θωρακιστεί το ΕΣΥ από άκρο σε άκρο της χώρας.

Τέταρτον χρησιμοποιείτε την αφορμή της πανδημίας για να προχωρήσετε σε παντός είδους διευθετήσεις, τακτοποιήσεις, εξυπηρετήσεις για τη δημιουργία ενός στρατού ημετέρων που είναι όμηροι των κυβερνητικών προθέσεων. Από τα εργασιακά μέχρι την Τοπική Αυτοδιοίκηση έχετε προχωρήσει σε ένα ξεκαθάρισμα λογαριασμών. Δίνετε την εντύπωση ότι οι εργολάβοι επανέρχονται σε όλο το φάσμα του δημοσίου, η δε εκ περιτροπής εργασία και αναστολή συμβάσεων παραβιάζουν τα θεμελιώδη εργασιακά δικαιώματα.

Η ακόμα αρρύθμιστη νομοθετικά τηλεργασία αποβαίνει εις βάρος του εργαζόμενου χωρίς ωράριο και χωρίς κανόνες. Πλέον, στην Ευρώπη οι νέες εργασιακές συνθήκες που δημιουργούνται ελέω κορονοϊού αποτελούν την λεγόμενη αόρατη εργασία που μαζί με τη μαύρη εργασία δημιουργούν συνθήκες εργασιακού μεσαίωνα. Στη χώρα μας με αφορμή τον κορονοϊό υιοθετείται η τακτική της παρέκκλισης των κείμενων διατάξεων σε κάθε νομοσχέδιο. Αναρωτιόμαστε μέχρι πότε;

Αντί να επιδοτείτε την εργασία κάνατε το ακριβώς αντίθετο αντιμετωπίζοντας τον εργαζόμενο ως βάρος για την επιχείρηση. Αντί φορολογικών και ασφαλιστικών μεταρρυθμίσεων ακολουθείτε την πεπατημένη του ΣΥΡΙΖΑ που μόνο στα λόγια ήταν φιλολαϊκός. Στην πράξη έκανε τα πάντα για την οικονομική αποδυνάμωση της εργατικής και μεσαίας τάξης.

Για τις τράπεζες δεν λέτε κουβέντα, ενώ για την προστασία της πρώτης κατοικίας συνεχίζετε να υιοθετείτε την ατελέσφορη και αιολιστική επιλογή της πλατφόρμας. Εμείς προτείνουμε επιστροφή στο πνεύμα του νόμου Κατσέλη με παράλληλη αναστολή των πλειστηριασμών μέχρι τέλος του χρόνου, μέτρα που είναι επιβεβλημένα λόγω της ύφεσης και της παγκόσμιας κρίσης.

Κύριε Υπουργέ, οι πολίτες περιμένουν πολύ περισσότερα από την κυβέρνησή σας. Η πανδημία είναι δοκιμασία υψηλών προσδοκιών και μαραθώνιος απαιτήσεων για μια κοινωνία που βγαίνει από μια δεκαετή κρίση, προκειμένου να μπει σε μια άλλη με μία ακόμα σοβαρότερη εθνική κρίση να εξελίσσεται στα σύνορά μας. Θέλουμε από την κυβέρνησή σας ειλικρίνεια και λόγια σταράτα. Αυτό περιμένουμε από εσάς όχι επικοινωνιακά σόου, χειροκροτήματα και φανφάρες.

Όσον αφορά κλείνοντας την τροπολογία του Υπουργείου Δικαιοσύνης εμείς θα εκφράσουμε την επιφύλαξή μας για την Ολομέλεια, γιατί τίθενται πολλά και εύλογα ερωτήματα που τα θέτει ο Δικηγορικός Σύλλογος.

Πότε θα ανοίξουν τα Ποινικά Δικαστήρια; Μέσα στην τροπολογία δεν περιγράφεται. Υπάρχει μια ασάφεια. Θα βγάλετε ΚΥΑ;

Εντάξει, για να λέμε λόγια σταράτα.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών)**: Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.)**: Ευχαριστώ, κύριε Πρόεδρε.

Θα ήθελα τρία λεπτά για να αναπτύξω μία τροπολογία που έχουμε καταθέσει σαν Κοινοβουλευτική Ομάδα του Κ.Κ.Ε. για τη ΛΑΡΚΟ που θέλουμε, τέλος πάντων, εδώ τα κόμματα να πάρουν θέση, η οποία έχει κατατεθεί έγκαιρα.

Η ΛΑΡΚΟ είναι η μοναδική επιχείρηση στην Ευρωπαϊκή Ένωση που παράγει σιδηρονικέλιο μέσα από την επεξεργασία δικών της εγχώριων μεταλλευμάτων.

Έχει στο υπέδαφος η χώρα μας το 90% των καταγεγραμμένων κοιτασμάτων νικελίου σε όλη την Ευρωπαϊκή Ένωση. Τα μεταλλεύματα αυτά είναι κοβαλτιούχα γεγονός που τα καθιστά ως δυσεύρετα σε παγκόσμιο επίπεδο.

Έχει επίσης η χώρα μας στο υπέδαφος τα κοιτάσματα χρωμίου, όπου μαζί με το νικέλιο είναι τα υλικά που δημιουργούν τον ανοξείδωτο χάλυβα προϊόν τεράστιας αξίας που υλοποιείται σε πολλές εφαρμογές και μέχρι σήμερα εισάγεται στη χώρα μας.

Η ΛΑΡΚΟ έχει πραγματοποιήσει με επιτυχία πειράματα παραγωγής ανοξείδωτου χάλυβα, διαχωρισμού νικελίου και κοβαλτίου, πείραμα παραγωγής νικελίου με τη μέθοδο της υδρομεταλλουργίας και αυτή η μέθοδος αξιοποιείται για την παραγωγή νικελίου που προωθείται στην κατασκευή συσσωρευτών ηλεκτρικής ενέργειας.

Η Κυβέρνηση της Ν.Δ. ψήφισε πρόσφατα το ν.4664 του ΄20 και προωθεί την παραπέρα ιδιωτικοποίηση και εκποίηση της ΛΑΡΚΟ σε κομμάτια. Αυτή τη στιγμή δημιουργεί τους όρους που απαιτεί το κεφάλαιο για να γίνει η ΛΑΡΚΟ ελκυστική προς αυτό.

Το Κ.Κ.Ε με την τροπολογία έρχεται και ζητάει να καταργηθεί ο νόμος αυτός, ο 4664 του ΄20, από την ψήφιση του παρόντος από τη Βουλή. Να καταργηθεί η εξουσία του ειδικού διαχειριστή, οι πράξεις του ειδικού διαχειριστή από τον διορισμό μέχρι σήμερα να ακυρωθούν. Να ανοίξουν οι διαπραγματεύσεις για τη συλλογική σύμβαση εργασίας στην επιχείρηση. Να αποζημιωθούν στο ακέραιο οι οικογένειες των θυμάτων της ΛΑΡΚΟ. Να καταργηθεί κάθε απασχόληση εργαζόμενου με καθεστώς ενοικιαζόμενου εργολαβίας ή δελτίου παροχής υπηρεσιών.

Επίσης, η ΛΑΡΚΟ να διοικείται από πενταμελή εκτελεστική επιτροπή που θα διορίζεται απευθείας με Κοινή Υπουργική Απόφαση των Υπουργείων Οικονομικών και Περιβάλλοντος, αποτελούμενη από δύο μηχανικούς παραγωγής, ένα μηχανικό μηχανολογικής συντήρησης, ένα μηχανικό ηλεκτρολογικής συντήρησης και έναν οικονομολόγο, με τουλάχιστον δεκαετή προϋπηρεσία στη ΛΑΡΚΟ.

Η εκτελεστική επιτροπή να εκπροσωπεί την επιχείρηση έναντι τρίτων, ως προς την διεκπεραίωση των καθημερινών συναλλαγών και διαχειρίζεται και μπορεί να αποφασίζει ειδικά τη διαπραγμάτευση με τους παρόχους, προμηθευτές και εργολάβους της επιχείρησης και τα λοιπά.

Το σύνολο των μετοχών της ΛΑΡΚΟ μεταβιβάζεται αναγκαστικά στην κυριότητα του ελληνικού δημοσίου, σε αντάλλαγμα της μεταβίβασης αυτής οι οφειλές της ΛΑΡΚΟ προς το ελληνικό δημόσιο διαγράφονται. Από τη δημοσίευση του παρόντος, αναστέλλονται αυτοδικαίως όλα τα ατομικά, καταδιωκτικά μέτρα των πιστωτών κατά της ΛΑΡΚΟ προς ικανοποίηση ή εκπλήρωση απαιτήσεων τους. Εντός 30 ημερών από την κοινοποίηση της έκθεσης εκτίμησης του παθητικού στον Υπουργό Περιβάλλοντος, θα καταβάλλεται από τον κρατικό προϋπολογισμό ποσοστό ίσο με το 30% των περιλαμβανομένων συν έκθεση οφειλών της ΛΑΡΚΟ προς τους πιστωτές, πλην του ελληνικού δημοσίου και της ΔΕΗ. Η νέα διοίκηση έχει την υποχρέωση να καταθέσει στο αρμόδιο Υπουργείο και να κοινοποιήσει στη Βουλή και τους εργαζόμενους έκθεση προγραμματισμού και αφορά κάποια στοιχεία που τα έχει μέσα η τροπολογία.

Η νέα διοίκηση σε συνεργασία με τις αρμόδιες υπηρεσίες σε διάστημα έξι μηνών πρέπει να παρουσιάσει εξειδικευμένο αναλυτικό πρόγραμμα άμεσης προσαρμογής σε συμμόρφωση της ΛΑΡΚΟ. Επίσης, τα μέλη της εκτελεστικής επιτροπής ευθύνονται μόνο για δόλο και βαριά αμέλεια. Δεν προσωποκρατούνται, ούτε υπέχουν οποιαδήποτε αστική, ποινική ή άλλη ευθύνη για χρέη της ειδικής διαχείρισης της εταιρείας.

Αυτή την τροπολογία την έχουμε καταθέσει και καλούμε βέβαια τα κόμματα να πάρουν θέση και σήμερα στη συζήτηση, αλλά και κατά τη διάρκεια της Ολομέλειας και να είμαστε υπόλογοι απέναντι σε χιλιάδες εργαζόμενους, αλλά πάνω απ΄ όλα σε μία επιχείρηση η οποία παίζει σημαντικό ρόλο στην ίδια την οικονομία της χώρας μας.

Έρχομαι στο νομοσχέδιο, κ. Πρόεδρε. Στη συνεδρίαση της Ολομέλειας πριν από λίγο για την άρση ασυλίας βουλευτών του ΣΥΡΙΖΑ για την συμφωνία των Πρεσπών παρακολουθήσαμε ένα «πινγκ -πονγκ» μεταξύ Ν.Δ. και ΣΥΡΙΖΑ. Ενώ η Ν.Δ. και ο ΣΥΡΙΖΑ στηρίζουν τον σχεδιασμό του ΝΑΤΟ και της Ευρωπαϊκής Ένωσης για ένταξη των Σκοπίων, τώρα Βόρειας Μακεδονίας, σε αυτούς τους Οργανισμούς, παρουσιάζεστε ως να διαφωνείτε για να παραπλανήσετε τον λαό.

Το ίδιο κάνατε με το τρίτο μνημόνιο που έφερε ο ΣΥΡΙΖΑ και το ψηφίσατε όλοι οι άλλοι. Το ίδιο και με τις Πράξεις Νομοθετικού Περιεχομένου, που όταν τις φέρνει ο ένας, ο άλλος τις θεωρεί αντιδημοκρατικές και όταν τις φέρνει ο άλλος το ανάποδο.

Βέβαια, ο καθένας λέει ότι είναι αναγκαίες για να αντιμετωπιστούν οι έκτακτες ανάγκες της χώρας. Το ίδιο, βέβαια, γινόταν στο παρελθόν, το ίδιο γίνεται και τώρα και αυτές οι έκτακτες ανάγκες έχουν μόνιμα μέτρα.

Η διαχείριση της πανδημίας από την πλευρά της Κυβέρνησης του αστικού κράτους όπως και κάθε άλλου κράτους είτε έχει κυβερνήσεις δημοκρατικές είτε νεοφιλελεύθερες έγινε και γίνεται με κριτήριο τη διασφάλιση της σταθερότητας του συστήματος, την αντιμετώπιση των επιπτώσεων στην οικονομία, από τη σκοπιά βέβαια της στήριξης του κεφαλαίου. Λειτούργησε η πανδημία ως καταλύτης και έφερε πιο κοντά τη νέα οικονομική κρίση, η οποία θα είναι πιο βαθιά από ότι φαίνεται και η διάρκεια της μεγαλύτερη.

Τα ειδικά μέτρα από όλες τις κυβερνήσεις και από την ελληνική, με αλλεπάλληλες Πράξεις Νομοθετικού Περιεχομένου και νόμους που στηρίζουν τους επιχειρηματικούς ομίλους, πλήττουν πρώτα απ’ όλα την λαϊκή τάξη, τα λαϊκά στρώματα.

Αναφερθήκαμε αναλυτικά, τεκμηριώνοντας τις θέσεις μας, στην κατ’ άρθρο συζήτηση του νομοσχεδίου που κυρώνει τις δύο Πράξεις Νομοθετικού Περιεχομένου της 13ης Απριλίου και 1ης Μαΐου του 2020.

Το κυβερνητικό επιτελείο, οι φορείς των επιχειρηματικών ομίλων αξιοποιούν το κλίμα που δημιούργησε στον λαό η θετική έκβαση της αντιμετώπισης πανδημίας για να δεχτούν τα μέτρα αυτά, τα αντεργατικά, ως αναγκαία κοινωνικά μέτρα. Αξιοποιείτε και τη στάση της αντιπολίτευσης, της συναίνεσης των άλλων κομμάτων, για να ενισχύσετε όλη αυτή τη συναίνεση και το συμβιβασμό του ίδιου του λαού μας. Ταυτόχρονα, βέβαια, παίρνετε και μέτρα καταστολής των αγώνων των εργαζομένων.

Κοινός βηματισμός της κυβέρνησής, της αστικής τάξης, των κομμάτων είναι η στήριξη αυτής της επίθεσης του κεφαλαίου στην εργατική τάξη και τα λαϊκά στρώματα. Οι ίδιοι πληρώνουν την οικονομική κρίση και τώρα καλούνται, βέβαια, με σκληρά μέτρα να βγει αλώβητο το κεφάλαιο στη νέα κρίση που έρχεται. Η κρίση μεταφράζεται ευκαιρία και από εσάς και από το κεφάλαιο για τη διασφάλιση φθηνότερης εργατικής δύναμης, την κατεδάφιση δικαιωμάτων, την επέκταση των ελαστικών εργασιακών σχέσεων. Το πρόγραμμα SURE στηρίζει την προώθηση της μερικής απασχόλησης και την ελάφρυνση των εργοδοτών. Με το σύνολο των μέτρων στηρίζετε, εκτός των άλλων, την αφαίμαξη των εργαζομένων, των αυτοαπασχολουμένων και τη χρηματοδότηση από την άλλη των μεγάλων επιχειρηματικών ομίλων. Η επεκτατική δημοσιονομική διαχείριση από τη Ν.Δ. φέρνει σε δυσκολία τους δημοκράτες του ΣΥΡΙΖΑ, υπηρετεί τις ίδιες, όμως, προτεραιότητες εξουσίας για την ανάκαμψη και την αύξηση της κερδοφορίας του κεφαλαίου.

Η πολιτική της κυβέρνησης και του κράτους στις σημερινές συνθήκες ήταν και είναι μια καθαρά ταξική πολιτική, που έχει ως αποτέλεσμα οι επιπτώσεις της πανδημίας να φορτώνοντας στους εργαζόμενους, στον λαό, είτε μέσω της κατάστασης του συστήματος υγείας, είτε μέσω των μέτρων στήριξης του κεφαλαίου που έχουν παρθεί. Πολύ περισσότερο που η πανδημία προβάλλεται ως ευκαιρία, όπως είπαμε παραπάνω, για προώθηση νέων μορφών, νέων μεταρρυθμίσεων, όπως είναι η τηλεργασία, αλλά και οι νέες μορφές ευέλικτης εργασίας με την εκ περιτροπής, με τις λίγες ώρες, με όλα αυτά που μπορούν συνδυαστικά να εφαρμόζονται στους χώρους δουλειάς.

Οι Πράξεις Νομοθετικού Περιεχομένου έδωσαν και δίνουν τη δυνατότητα στην εργοδοσία να ξεσαλώσει. Έχουμε αναδείξει τον εργασιακό αρμαγεδδώνα. Τα αδιέξοδα που δημιουργεί η πολιτική σας στους εργαζόμενους, τους αυτοαπασχολούμενους, τους νέους, είναι μεγάλα. Δεν υπάρχει νέο αίτημα των επιχειρηματικών ομίλων που να μην το έχετε ενσωματώσει στις Πράξεις Νομοθετικού Περιεχομένου. Το ίδιο κάνατε όλοι σας, ιδιαίτερα με τα μνημόνια και τους εφαρμοστικούς νόμους. Αυτή η πολιτική τσακίζει τις ζωές χιλιάδων ανέργων εργαζομένων αυτοαπασχολούμενων.

Η εργατική τάξη δεν έχει άλλο δρόμο από την μαχητική διεκδίκηση για την κατάργηση των μέτρων των Πράξεων Νομοθετικού Περιεχομένου, των μέτρων των μνημονίων που πήρατε και στηρίξατε όλοι σας ως προσωρινά, αλλά μονιμοποιήθηκαν. Όλοι σας έχετε ευθύνη για την επιδείνωση της θέσης των εργαζομένων και του λαού! Όλοι σας είστε υπόλογοι για τη φτώχεια και την εξαθλίωση που απλώνεται σε μεγάλο μέρος του λαού μας. Αυτό διασφαλίζει η πολιτική σας, τα θέλω των επιχειρηματικών ομίλων, τις ανάγκες τους για φθηνό εργατικό δυναμικό, για ένταση της εκμετάλλευσης, ώστε να έχουν αυξημένη κερδοφορία. Αυτή η πολιτική φέρνει και την κρίση. Αυτή κλείνει και τα εργοστάσια την ΤΕΡΝΑ, τη ΛΑΡΚΟ, τη Schneider και μια σειρά άλλων επιχειρήσεων. Κλείνουν γιατί, παρά το τσάκισμα των μισθών το προηγούμενο διάστημα, των δικαιωμάτων των εργαζομένων, δεν κερδίζουν αυτό που θέλουν και κάνουν άλλες επιλογές.

Η κυβέρνηση καλεί εκατοντάδες χιλιάδες εργαζόμενους και τους ανέργους να ζήσουν με μισθούς και επιδόματα των 400 και 534€ για ακαθόριστο χρονικό διάστημα. Μόνιμη φτώχεια από τη μία, νέες γενναίες παροχές από την άλλη. Αυτό, λοιπόν, δεν μπορεί να γίνει αποδεκτό από τους εργαζόμενους και τα λαϊκά στρώματα.

Στηρίζουμε σαν Κ.Κ.Ε. τους αγώνες των εργαζομένων, το μεγάλο συλλαλητήριο που ετοιμάζεται αύριο από τους εργαζόμενους στον επισιτισμό και τον τουρισμό, όπου συμμετέχουν και οι αυτοαπασχολούμενοι στην εστίαση. Στηρίζουμε τους αγώνες του πολιτισμού, των ηθοποιών, των μουσικών, των άλλων ειδικοτήτων. Στηρίζουμε τους αγώνες της Schneider, της ΛΑΡΚΟ, της ΤΕΡΝΑ για να μην κλείσουν τα εργοστάσια τους. Καλούμε εδώ τον ελληνικό λαό να μαζικοποιήσει αυτούς τους αγώνες για κατάργηση όλων των αντεργατικών μέτρων, για εισόδημα για όλους, να πληρώσει η εργοδοσία και το κράτος, για επίδομα ανεργίας σε όλους τους ανέργους.

Δε φταίνε αυτοί. Φταίει αυτή η μορφή οργάνωσης της οικονομίας. Κύριε Λοβέρδο, ο καπιταλισμός φταίει για την κατάσταση των εργαζομένων και του λαού. Με κατάργηση των απολύσεων και των κρατικών μεταβολών. Απαλλαγή από τις χρεώσεις για ρεύμα, νερό, τηλέφωνο. Απαγόρευση πλειστηριασμών πρώτης κατοικίας, κατασχέσεων λογαριασμών και διακοπή νερού, ρεύματος κ.τ.λ.. Τελειώνοντας, για να μη γίνει καμία παρεξήγηση, μιλώ για τον Λοβέρδο της Νέας Δημοκρατίας.

Κύριε Πρόεδρε, καταψηφίζουμε το νομοσχέδιο, το λέμε για μια ακόμη φορά. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Κύριε Πρόεδρε, τα 6 λεπτά που δίνετε, προφανώς, δεν αρκούν. Η Βουλή δεν είναι ΚΕΠ, για να κατοχυρώνει απλά τα νομοσχέδια που φέρνετε. Πρέπει να λέμε την άποψή μας για όλα τα άρθρα.

Ξεκινώντας, τώρα, θέλουμε να τονίσουμε ξανά το θέμα των τραπεζών, χωρίς τη στήριξη των οποίων, η ύφεση στην οικονομία μας θα είναι μεγαλύτερη από το 6% που προέβλεψε ο Διοικητής της Τράπεζας της Ελλάδος . Σύμφωνα με τον οποίο, είναι απαραίτητη η δημιουργία μιας «Bad Bank» για τα κόκκινα δάνεια τους, αφού δεν είναι αρκετό το πρόγραμμα «Ηρακλής» που για εμάς, βέβαια, δεν είναι τίποτε άλλο, από μία συμπαιγνία κυβέρνησης και τραπεζών, όπως το έχουμε τεκμηριώσει κατά τη συζήτηση του συγκεκριμένου νομοσχεδίου.

Ειδικότερα, θα αναφερθούμε ξανά στην υποψία που εξέφρασε ο Πρόεδρος της ΓΣΕΒΕΕ, κατά την οποία, οι τράπεζες χρησιμοποιούν την κρατική ενίσχυση του 80% των νέων δανείων για την αναδιάρθρωση των παλαιών κόκκινων δανείων. Δηλαδή, αντί να δίνουν νέα δάνεια στους πελάτες τους, για να στηρίξουν τη ρευστότητά τους, αλλάζουν τα ήδη υφιστάμενα, έτσι ώστε, να καταφέρουν να εισπράξουν το 80% από το κράτος, κάτι που εάν πράγματι συμβαίνει, θα πρόκειται ξεκάθαρα για απάτη. Για τη μεταφορά, δηλαδή, των απλήρωτων δανείων τους στο κράτος και στους Έλληνες φορολογούμενους με την ευκαιρία της κρατικής ενίσχυσης, οπότε πρέπει να φροντίσει η κυβέρνηση να μη συμβεί.

Στα υπόλοιπα άρθρα της πρώτης ΠΝΠ, τα εξής: Στο άρθρο 56, με τη διάταξη αυτή, αντί να λύνονται τα προβλήματα, μάλλον αυξάνουν. Τα εν λόγω τμήματα των περιφερειακών υπηρεσιών του Υπουργείου Πολιτισμού και Αθλητισμού καλούνται να αναλάβουν αρμοδιότητες ελέγχου ενταλματοποίησης, εκκαθάρισης και έκδοσης χρηματικών ενταλμάτων για την πληρωμή δαπανών τους. Παράλληλα, καλούνται να εκκαθαρίσουν επιπλέον τις ανεξόφλητες δαπάνες του έτους 2019. Δαπάνες, δηλαδή, που δεν εκκαθαρίστηκαν από την αρμόδια υπηρεσία της Νομαρχίας Αθηνών. Δημιουργείται, με βάση αυτή τη ρύθμιση, το εξής παράδοξο. Οι εισηγητές αυτών των δαπανών, αυτοί, δηλαδή, που έχουν προτείνει και προσυπογράψει τις συγκεκριμένες δαπάνες, καλούνται οι ίδιοι να τις εκκαθαρίσουν. Πρόκειται για μία ρύθμιση μη νόμιμη, από την οποία, προκύπτει ξεκάθαρα ασυμβίβαστο, επειδή σύμφωνα με τις βασικές αρχές της ελεγκτικής, που γνωρίζουμε όλοι, δεν μπορεί ο ελεγκτής και ο ελεγχόμενος να είναι το ίδιο πρόσωπο. Πρόκειται για απίστευτες καταστάσεις.

Στο άρθρο 57, η προθεσμία για να υποβάλλουν οι ΔΑΣΕ προσαρμοσμένο καταστατικό στην οικεία Δασική Υπηρεσία είναι έως τις 29 Απριλίου του 2020. Ενώ η εν λόγω ΠΝΠ έχει κατατεθεί μόλις στις 20/5/2020 και δεν έχει ακόμη συζητηθεί. Πώς είναι δυνατόν; Αστείο μας φαίνεται.

Στο άρθρο 59, τι μέτρα άμεσης απόδοσης προτίθεται να λάβει η κυβέρνηση, έτσι ώστε, να μη γίνουν διακοπές ηλεκτρικού ρεύματος σε νοικοκυριά και σε μικρομεσαίες επιχειρήσεις; Τι επιπρόσθετα μέτρα άμεσης απόδοσης προτίθεται να λάβει για την ελάφρυνση οικιακών καταναλώσεων ή μικρομεσαίων επιχειρήσεων, με καταναλώσεις κάτω των 2.000 κιλοβάτ το τρίμηνο; Τι επιπρόσθετα μέτρα άμεσης απόδοσης προτίθεται να λάβει για την επιπλέον ελάφρυνση ευπαθών κοινωνικών ομάδων που δεν εντάσσονται στα κοινωνικά οικιακά τιμολόγια και έχουν χαμηλές καταναλώσεις;

Στο άρθρο 61, η παραπάνω διάταξη έρχεται σε αντίθεση με τον ευρωπαϊκό κανονισμό, σχετικά με τα δικαιώματα των επιβατών, όσον αφορά την άμεση επιστροφή των χρημάτων τους σε περίπτωση ακύρωσης της πτήσης.

Είναι καταχρηστική η προθεσμία του 18μηνου, ενώ το ίδιο ισχύει για όλα τα άρθρα της ΠΝΠ που αφορούν ανάλογα θέματα.

Στο άρθρο 69, τι θα αναθέσει ο ΕΟΤ, που δεν μπορεί να υλοποιήσει ο ίδιος; Γιατί η εμπειρία των στελεχών του Οργανισμού παραγνωρίζεται, τη στιγμή που ο ΕΟΤ είναι ο μόνος φορέας της χώρας που έχει καταρτίσει και εφαρμόσει συστήματα διαχείρισης κρίσης στο παρελθόν;

Ποιο θα είναι το αντικείμενο συνεργασίας με την Marketing Greece A.E., για την οποία έχουν γραφεί πολλά, όπως ένα άρθρο από τα πολλά που θα καταθέσουμε στα πρακτικά; Ποια ανάγκη και ποια κριτήρια επέβαλαν την απευθείας ανάθεση στην ιδιωτική εταιρεία Marketing Greece A.E., συμβάσεων, που αφορούν την υλοποίηση προγραμμάτων και δράσεων προβολής, διαφήμισης, προώθησης και επικοινωνίας και δημοσίων σχέσεων στην Ελλάδα και στο εξωτερικό, πόσο μάλλον κατά παρέκκλιση της αυστηρότατης ισχύουσας νομοθεσίας, περί δημοσίων συμβάσεων προμηθειών και υπηρεσιών, που αποτελεί προσαρμογή της χώρας σε Οδηγίες της Ευρωπαϊκής Ένωσης; Τι κρύβεται αλήθεια πίσω από όλα αυτά;

Στη δεύτερη ΠΝΠ τώρα και στις λοιπές διατάξεις. τα παρακάτω.

Στο άρθρο 1, η προστασία της πρώτης κύριας κατοικίας πρέπει να είναι καθολική για όσους δεν έχουν πολύ υψηλά εισοδήματα και καταθέσεις. Δεν μπορούμε να δεχτούμε άρση της συγκεκριμένης προστασίας σε καμία περίπτωση και σε κανένα χρονικό σημείο. Είναι αναφαίρετο συνταγματικό δικαίωμα, πού έχει άμεση και έμμεση αναφορά σε πολλά άρθρα του Συντάγματος, όπως στο 5, στο 18, στο 21 και στο 25.

Ακόμη και στις διαμορφωθείσες συνθήκες, καθώς επίσης υπό το βάρος της πίεσης των «θεσμών» που επιβάλλουν την κατάργησή της, γεγονός που απαράδεκτα αποδέχτηκε, τόσο η παρούσα όσο και η προηγούμενη Κυβέρνηση, θα έπρεπε να παραταθεί η προθεσμία υποβολής της αίτησης τουλάχιστο μέχρι το τέλος του έτους.

Γιατί αλήθεια δεν υιοθετεί η Κυβέρνηση τη ριζική λύση που της έχουμε αποδείξει δεκάδες φορές, ποιος την εμποδίζει; Οι τράπεζες και οι «θεσμοί»;

Στο άρθρο 5, όπως για όλες τις επιχειρήσεις που έχουν πληγεί οικονομικά αυτήν την περίοδο, έτσι και γι’ αυτές πρέπει να υπάρχει μείωση σε ποσοστό ανάλογο του τζίρου που απώλεσαν, όχι απλά αναστολή οφειλών και εισφορών. Επειδή, όμως, βλέπουμε ότι δεν είναι στις προθέσεις της Κυβέρνησης κάτι τέτοιο, θα έπρεπε, αν μη τι άλλο, να ανασταλούν οι υποχρεώσεις τους έως το τέλος του έτους.

Στο άρθρο 6, δημιουργεί πάρα πολλά ερωτηματικά η παραχώρηση περαιτέρω προνομίων στο Διεθνή Αερολιμένα Αθηνών, πόσο μάλλον στη γερμανική Fraport, στην οποία ξεπουλήσαμε όλα μας τα κερδοφόρα αεροδρόμια με μία απίστευτα σκανδαλώδη σύμβαση. Είναι δυνατόν αλήθεια η χρεοκοπημένη Ελλάδα να στηρίζει επιχειρήσεις της πάμπλουτης Γερμανίας; Είναι ντροπή ακόμη και να το σκέφτεται κανείς, πόσο μάλλον να νομοθετεί. Ελπίζουμε, πάντως, όσον αφορά στην Aegean να μην την επιδοτήσει το κράτος, τουλάχιστον χωρίς να πάρει αντίστοιχες μετοχές, όπως συνέβη με τη γερμανική Lufthansa πρόσφατα.

Θα κλείσουμε με το άρθρο 35, αφού που δεν μας δίνεται ο απαραίτητος χρόνος για τα υπόλοιπα, δεν καταλαβαίνουμε πάντως καθόλου την βιασύνη. Όπως σας είπα η Βουλή σίγουρα δεν είναι ΚΕΠ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Επειδή επανήλθατε για δεύτερη φορά ο χρόνος αυτός αποφασίστηκε. Επομένως, όχι συστάσεις και παρομοιώσεις.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε, είμαι υποχρεωμένος να πω ότι είναι πολύ λίγος ο χρόνος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Να πείτε την άποψή σας, αλλά όχι να κάνετε κριτική και παραλληλισμούς με άλλους Οργανισμούς.

Συνεχίστε, γιατί τελείωσε ο χρόνος και η ανοχή.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κλείνω με το άρθρο 35. Αντί να ψηφίζονται έτσι σημαντικές διατάξεις, η Κυβέρνηση όφειλε να είχε ήδη ένα οργανωμένο σχέδιο για τον κλάδο της υγείας, κυρίως για την κάλυψη των κενών θέσεων ιατρικού, παραϊατρικού και λοιπού προσωπικού σε νοσοκομεία και κέντρα υγείας. Το σχέδιο αυτό όφειλε να αναρτηθεί προς διαβούλευση και αξιολόγηση με σχόλια και προτάσεις από τους σχετικούς φορείς και τους πολίτες, καθώς επίσης να ψηφιστεί στη Βουλή.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Το λόγο έχει η κυρία Απατζίδη, Ειδική Αγορήτρια του ΜέΡΑ25.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Σας ευχαριστώ πολύ κύριε Πρόεδρε, θα ήθελα να αναφερθώ στις λοιπές διατάξεις του νομοσχεδίου και να κάνω μια γενικότερη παρατήρηση. Ουσιαστικά ζητήματα, τα οποία πρέπει να είναι προϊόν διαβούλευσης, μελέτης και ενημέρωσης από φορείς, γίνονται απλά παραρτήματα σε πράξεις νομοθετικού περιεχομένου. Δυστυχώς, ο τρόπος νομοθέτησης, ξεπερνάει έτσι τα όρια της δημοκρατικής λογοδοσίας.

Πιο συγκεκριμένα τώρα. Ως προς το άρθρο 3, για την επέκταση του ευεργετήματος της έκπτωσης ποσοστού 25% σε εμπρόθεσμα καταβαλλόμενες δόσεις βεβαιωμένων οφειλών μήνα Μαΐου του 2020. Σύμφωνα με το άρθρο, βασικά μετά την αναστολή, γίνεται μια κάποια έκπτωση 25% και μετά απ’ αυτή, μια κάποια επέκτασή της έκπτωσης. Πρόκειται για ένα μέτρο, άτολμο και ανεπαρκές.

Ως προς το άρθρο 4, για την επέκταση της μείωσης μισθώματος επαγγελματικών μισθώσεων, μισθώσεων της κύριας κατοικίας, μισθώσεων των εξαρτημένων μελών, των φοιτητών και μισθώσεων ναυτικών για το μήνα Μάιο 2020. Πρόκειται και εδώ, για ένα ημίμετρο που απλώς επεκτείνεται και για το Μάιο, ενώ πριν προβλεπόταν για τον μήνα Μάρτιο και Απρίλιο.

Με τα άρθρα 5 και 6, συμφωνούμε.

Για το άρθρο 7, χορήγηση επιδόματος επικίνδυνης και ανθυγιεινής εργασίας στους εργαζόμενους στην Ελληνική Αεροπορική Βιομηχανία, ΕΑΒ Α.Ε., είναι θετικό, ωστόσο ανακύπτει το εξής ερώτημα. Γιατί όλους τους εργαζόμενους στην ΕΑΒ Α.Ε.;

Μας προβληματίζει περισσότερο το άρθρο 8, τροποποίηση του άρθρου 40 του ν. 4640/2019. Το συγκεκριμένο άρθρο του εν λόγω νόμου, ρυθμίσεις αρμοδιότητας της Επιτροπής Κεφαλαιαγοράς περί σύγκλησης γενικής συνέλευσης της εταιρείας και περί διορισμού προσωρινής Διοίκησης αυτής. Πρόκειται προφανώς για φωτογραφική διάταξη, η οποία δεν έχει καμία θέση εδώ. Είναι προφανές, ότι κάποιος, προσπαθεί να καλύψει.

Συμπερασματικά η κριτική μας στο μέρος Α΄, έγκειται στο ότι πρόκειται συχνά, είτε για άτολμα, είτε για ανεπαρκή μέτρα, είτε για μέτρα φωτογραφικά.

Σε ότι αφορά το μέρος Β΄, διατάξεις αρμοδιότητας Υπουργείου Εσωτερικών.

Για το άρθρο 9, ρυθμίσεις για τη σύναψη και εκτέλεση προγραμματιστικών συμβάσεων που συνάπτουν Ο.Τ.Α. πρώτου και δεύτερου βαθμού, θέλει εξαιρετική προσοχή. Πρόκειται για μια δαιδαλώδη διάταξη, με προφανή στόχο την παράκαμψη διαδικασιών κατά παρέκκλιση προηγούμενων ή και υφιστάμενου νόμων σχετικά με αναθέσεις έργων σε ιδιώτες.

Επίσης, πολύ μεγάλη προσοχή θέλει το άρθρο 10, τροποποίηση άρθρου 69 του ν.4509/2017. Η Κυβέρνηση επιθυμεί να ελέγξει πλήρως τις Επιτροπές Αξιολόγησης και Παρακολούθησης Αναθέσεων στους Ο.Τ.Α.. Οι τροποποιήσεις αφορούν, πρώτον, τη δομή σύστασης της Επιτροπής Αξιολόγησης που εισηγείται στον Υπουργό Εσωτερικών, την ένταξη προμηθειών, μελετών και έργων στο πρόγραμμα. Αυτή γίνεται τώρα, επταμελής από πενταμελής, με την αφαίρεση των μηχανικών της Ελληνικής Εταιρείας Τοπικής Ανάπτυξης και Αυτοδιοίκησης και την προσθήκη δύο εκπροσώπων της Ελληνικής Εταιρείας Τοπικής Ανάπτυξης και Αυτοδιοίκησης ενός εκπροσώπους της Κεντρικής Ένωσης Δήμων Ελλάδας και ενός εκπροσώπου της Ένωσης Περιφερειών Ελλάδας.

Δεύτερον, τη δομή σύσταση της αρμόδιας τριμελούς Επιτροπής Παρακολούθησης της ορθής εκτέλεσης του προγράμματος. Σημειωτέων, ότι εδώ ορισμός του μηχανικού της ΕΕΤΑ, αντικαθίσταται με τον ορισμό του Εμπειρογνώμονα.

Ως προς το άρθρο 11, ρυθμίσεις για την εύρυθμη λειτουργία των Οργανισμών Τοπικής Αυτοδιοίκησης. Σημειώνουμε τα εξής. Χρησιμοποιείται ως πρόσχημα, η δήθεν εύρυθμη λειτουργία των Ο.Τ.Α. και τελικά η Κυβέρνηση προσθέτει εδώ μια ακόμη άσχετη και δαιδαλώδη διάταξη, η οποία έχει φωτογραφικό και ρουσφετολογικό χαρακτήρα, αναθέσεις έργου μεταφοράς μαθητών, απαλλαγή από στρατιωτικές υποχρεώσεις, επιχορηγήσεις δημοτικών επιχειρήσεων, σύσταση θέσεων ειδικών συνεργατών και άλλα.

Ως προς τα άρθρα 12 και 13. Δίνουν τη δυνατότητα στους Οργανισμούς Τοπικής Αυτοδιοίκησης πρώτου βαθμού, να αναθέτουν συμβάσεις προμήθειας προκατασκευασμένων αιθουσών προσχολικής αγωγής και τα λοιπά, καθώς και έργων για την τοποθέτηση και λειτουργία τους, προκειμένου να καλυφθούν οι απαιτούμενες αίθουσες και να υλοποιηθεί η δίχρονη προσχολική αγωγή για τη σχολική χρονιά 2020 - 2021. Αρκεί η απόφαση Οικονομικής Επιτροπής με τη διαδικασία της διαπραγμάτευσης, άρθρο 32 παρ. 2 του ν. 4412/ 2016, δηλαδή, το πρόβλημα των σχολικών αιθουσών θα λυθεί με κοντέινερ και θα γίνεται και με απευθείας ανάθεση. Αντίστοιχα με την ίδια διαδικασία, θα γίνεται και η εκτέλεση εργασιών και προμήθεια αγαθών και υπηρεσιών, για προσαρμογή δημοτικών βρεφικών και παιδικών σταθμών, στις απαιτούμενες προϋποθέσεις λειτουργίας.

Τροποποιείται το άρθρο 29 της Π.Ν.Π., της 1/5/2020, επεκτείνεται στους Οργανισμούς που εκτελούν αστικό συγκοινωνιακό έργο εντός των διοικητικών ορίων. Η προβλεπόμενη δυνατότητα σύναψης με απευθείας ανάθεση ή με διαπραγμάτευση για συμβάσεις προμήθειας οχημάτων, ανταλλακτικών και συναφών υπηρεσιών συντήρησης. Αυτό δημιουργεί την υποψία ότι πρόκειται, για πάρτι προμηθειών, στερείται βασικών εγγυήσεων διαφύλαξης δημοσίου συμφέροντος, καθώς δεν προβλέπει καν τη δημιουργία πρόχειρου διαγωνισμού. Όποιος γνωρίζει οτιδήποτε έχει να κάνει με το δημόσιο λογιστικό, καταλαβαίνει πως υπάρχει ανάγκη, άμεσης κάλυψης συμφερόντων και γι’ αυτό και η βιασύνη.

Ως προς το άρθρο 14, ρυθμίζονται θέματα σχετικά με την συνυπηρέτηση προσωπικού που ανήκει οργανικά σε υπηρεσίες ανταποδοτικού χαρακτήρα των οργανισμών τοπικής αυτοδιοίκησης πρώτου βαθμού. Εξαιρεί από το Ενιαίο Σύστημα Κινητικότητας τους υπαλλήλους όλων των κλάδων των νοσηλευτικών ιδρυμάτων εποπτείας των Υπουργείων Παιδείας και Εθνικής Άμυνας. Οι αποστάσεις προσωπικού που εξαιρείται από το σύστημα κινητικότητας, λήγουν αυτοδικαίως. Θεσπίζει μοριοδότηση για υποψήφιο που έχει ασκήσει καθήκοντα θέσης ευθύνης για χρονικό διάστημα που υπερβαίνει τους 120 μήνες, δηλαδή δίνει προτεραιότητα στην προϋπηρεσία και όχι στα τυπικά προσόντα. Με αυτό διαφωνούμε εντόνως.

Επανακαθορίσει τη θητεία τακτικών μη αιρετών μελών υπηρεσιακών συμβουλίων. Προβλέπεται η απόσπαση έως και 10 υπαλλήλων φορέων της Γενικής Κυβέρνησης στην Ελληνική Εταιρεία Τοπικής Ανάπτυξης και Αυτοδιοίκησης. Η απόσπαση εξαιρείται από το Εθνικό Σύστημα Κινητικότητας. Πρόκειται για δύο χρόνια με δυνατότητα παράτασης, ενώ η μισθοδοσία βαραίνει τον φορέα υποδοχής. Συμπερασματικά στο μέρος Β’ προσπάθησα να αναδείξω ορισμένα σημεία στις διατάξεις που θεωρούμε ως επικίνδυνα και ύποπτα και ορισμένα με τα οποία διαφωνούμε για λόγους αρχής.

Στο μέρος Γ’, όπου εισάγονται ρυθμίσεις αρμοδιότητας του Υπουργείου Εργασίας και Κοινωνικών Υποθέσεων, όλα τα άρθρα δηλαδή 15, 16, 17 και 18, κρίνονται ως ανεκτά, οπότε δεν θα επεκταθώ.

Στο μέρος Δ’ που περιέχει ρυθμίσεις αρμοδιότητας του Υπουργείου Υγείας, με το άρθρο 19 συμφωνούμε. Με το άρθρο 20, παρατείνεται μέχρι και τα τέλη του 2020 το χρονικό διάστημα κατά το οποίο τα νομικά πρόσωπα του δημοσίου δικαίου του τομέα υγείας του Υπουργείου Υγείας, εξαιρούνται από την εφαρμογή του ν.4622/2019. Θέλω να παρατηρήσω τα εξής: η οργάνωση και λειτουργία αυτών των νομικών προσώπων θα συνεχίζει με ΚΥΑ, πρόκειται για μια λογική που αναμένεται και βλέπουμε συχνά στο μέλλον και με την οποία διαφωνούμε. Το άρθρο 21 είναι ανεκτό. Με το άρθρο 22, νομιμοποιούνται και δύνανται να ενταλματοποιηθούν και να πληρωθούν οι εφημερίες που έχουν πραγματοποιηθεί από τις 16 Οκτωβρίου του 2019. Κάθε υπέρβαση του ανώτατου προβλεπόμενου ορίου πρόσθετων εφημεριών, καταβάλλονται είτε από λειτουργικά έσοδα νοσοκομείου είτε από αδιάθετες πιστώσεις. Προφανώς κάπως πρέπει να πληρωθούν και βρέθηκε αυτός ο τρόπος. Είναι κάτι αρκετά συνηθισμένο μέσα στον πανικό που επικρατεί στις οικονομικές υπηρεσίες, αλλά γενικά είναι ένας τρόπος με τον οποίο δεν συμφωνούμε.

Με το άρθρο 23, διευρύνονται οι φορείς από τους οποίους είναι δυνατή η επιλογή εμπειρογνώμων και αξιολογητών. Πρόκειται για τους εμπειρογνώμονες που θα επικουρούν το έργο της επιτροπής αξιολόγησης και τις αποζημιώσεις φαρμάκων ανθρώπινης χρήσης. Με το άρθρο 24, διευκρινίζεται ότι η αποζημίωση των μελών της Επιτροπής Διαπραγμάτευσης των τιμών φαρμάκων, καλύπτεται από έσοδα τέλους αξιολόγησης της παραγράφου 1 του άρθρου 250 του ν.4512/2018, αντί από τις πιστώσεις του Υπουργείου Υγείας που ισχύει σήμερα.

Τα άρθρα 25 και 26 είναι ανεκτά και δεν θα επεκταθώ.

Σας ευχαριστώ πολύ.

**ΧΡΙΣΤΟΥΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):**Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ κύριε Πρόεδρε, κύριοι Υπουργοί, κύριοι συνάδελφοι, ουσιαστικά συζητάμε ένα πολυνομοσχέδιο. Ένα πολυνομοσχέδιο που δεν έχει μόνο άρθρα, αλλά έχει δύο ΠΝΠ με πολλά άρθρα η κάθε μία. Επομένως, ούτε λόγος για να συζητήσουμε περί της αρχής του νομοσχεδίου. Μάλλον είναι αναρχία του νομοσχεδίου ή αν θέλουμε να πούμε μια αρχή, είναι η αρχή πανσπερμία διατάξεων για να λύσουμε τρέχοντα θέματα. Θα μου πείτε, δεν υπάρχει ανάγκη για να λυθούν τα τρέχοντα θέματα; Βεβαίως, υπάρχει ανάγκη να λυθούν τρέχοντα θέματα, αλλά λύνονται με έναν τρόπο που περιγράφει ακόμα και ο νόμος ο δικός σας περί καλής νομοθέτησης, που δεν είναι μόνο για τις περιόδους κανονικότητας, όπως λένε και ξαναλένε κάποιοι. Ο νόμος για την καλή νομοθέτηση είναι για να εφαρμόζεται και η εφαρμογή αυτού του νόμου επαφίεται, βεβαίως και στην κυβέρνηση, η οποία τον είχε εισηγηθεί, αλλά και στη Βουλή των Ελλήνων. Και εμείς είμαστε υποχρεωμένοι να τονίσουμε ότι παραβιάζετε το νόμο. Παραβιάζετε το νόμο και στον τύπο και στην ουσία. Διότι, η καλή νομοθέτηση έχει και το χαρακτήρα να δοθούν βιώσιμες λύσεις για τα ζητήματα και να μην έρχεται μετά από λίγες μέρες τροπολογία ή άλλο νομοσχέδιο να διορθώνει πράγματα, τα οποία ρυθμίζονται με τον προηγούμενο νόμο, αλλά με τρόπο που δεν έχουν ληφθεί υπ΄όψιν είτε η πραγματικότητα, είτε οι προτάσεις των φορέων, είτε ζητήματα που αφορούν διαφορετικά υπουργεία στην κυβέρνηση. Δείτε το αυτό. Είναι κάτι το οποίο πρέπει να το λήξετε και μπορεί να γίνει. Μπορεί να υπάρχει. Δεν έχετε δικαιολογία να συνεχίζεται.

Ξεκινώντας από τις διατάξεις που αφορούν το Υπουργείο Ψηφιακής Πολιτικής, να πω ότι είναι ένα Υπουργείο που έχει πολυδιαφημιστεί, λόγω του ότι έχει σχέση και με την Επιτροπή Τηλεπικοινωνιών κ.λπ. και ασχολείται και με την επικοινωνία. Φαίνεται ότι όλα καλά. Κοιτάξτε η τεχνολογία στην ψηφιακή εποχή πράγματι είναι μπροστά, αλλά αφορά το ΙΤΕ, αφορά τα Πανεπιστήμια, αφορά τους ερευνητικούς φορείς και λιγότερο την κυβέρνηση.

Η κυβέρνηση στα 3, 4 βασικά θέματα που αναδείχθηκαν μέσα στην κρίση και έπρεπε να πάρει αποφάσεις απέτυχε παταγωδώς. Απορώ πώς εσείς στην κυβέρνηση και οι βουλευτές της πλειοψηφίας δέχεστε να υπάρχει αυτό το πράγμα. Δηλαδή, τηλεκπαίδευση που περιλαμβάνει και την τηλεκατάρτιση, τηλεκπαίδευση και τηλεκατάρτιση, είναι ένας τομέας που απέτυχε η κυβέρνηση. Απέτυχε. Η συζήτηση για τις επιλογές που έκανε το προηγούμενο διάστημα το Υπουργείο Εργασίας και το Υπουργείο Παιδείας ανέδειξε αυτή την αποτυχία. Και μετά λέτε ότι έχουμε πετύχει, λέει, ψηφιακά. Παναγία μου! Αυτά συμβαίνουν μόνο με την κυβέρνηση τη δική σας, αν εξαιρέσουμε και το μπάχαλο που συνέβαινε επί ΣΥΡΙΖΑ. Ούτε στην καρδιά της κρίσης του 2010, 2011 δεν συνέβαιναν τέτοια πράγματα. Είχαμε ένα προγραμματισμό, είχαμε μια συλλογικότητα, πράγμα το οποίο δεν βλέπουμε να υπάρχει.

Πείτε μας για την τηλεργασία τι ακριβώς έχετε κάνει; Δούλευαν οι άνθρωποι 8ωρο και δουλεύουν τώρα 12ωρο. Έπρεπε να κανονικοποιήσετε και να εντάξετε μέσα στο θεσμικό πλαίσιο την τηλεργασία και δεν το πράξατε. Από πού κι ως πού, λοιπόν, μιλάτε για επιτυχία στην ψηφιακή εποχή; Πλήρως αποτυχημένοι. Εάν δεν έχει ο Υπουργός ο αρμόδιος τις αρμοδιότητες, είναι Υπουργός Επικρατείας δεν νοείται, τότε είναι θέμα ενδοκυβερνητικό. Σε κάθε περίπτωση πάντως είναι αποτυχία κυβερνητική, δεν είναι δική μου, δεν είναι της τεχνολογίας. Η τεχνολογία υφίσταται, πολιτικές δεν υπάρχουν.

Στα θέματα τα εργασιακά, δυστυχώς, προχωρείτε με ρυθμίσεις αποσπασματικές αφαιρώντας δικαιώματα και με κουτσουρεμένες ρυθμίσεις για τα προβλήματα, τα οποία υπάρχουν. Η επανεξέταση του βασικού μισθού μετατέθηκε για δύο χρόνια ουσιαστικά, με την έννοια ότι υπάρχει ένας νόμος η εφαρμογή του οποίου αναβλήθηκε.

Έχουμε πει εκατό φορές, πρέπει να επανέλθει επιτέλους η αρμοδιότητα στους κοινωνικούς φορείς, στους εργαζόμενους, προκειμένου να φύγουμε από την κρατικίστικη αντίληψη, η οποία δεν μπορεί να δώσει λύσεις στο θέμα που έχει να κάνει με τις αμοιβές των εργαζομένων. Ή, αν το θέλετε διαφορετικά, δεν μπορεί με νομοθεσία, με νόμους, να αναβάλλεται επ΄ αόριστο μια ρύθμιση, η οποία ήταν να γίνει τον Γενάρη και τον Φλεβάρη. Και δεν γίνεται βέβαια με την επίκληση του κορωνοϊού, διότι έπρεπε να είχε προηγηθεί η εκκίνηση της διαδικασίας. Δεν είναι τώρα για τώρα.

Το ίδιο έχετε κάνει και με άλλα θέματα. Αναμένεται να έρθει τροπολογία για τα εργασιακά. Θέλουμε να ρωτήσουμε, κύριε Πρόεδρε, την κυβέρνηση, σε ποια φάση θα μας φέρει την τροπολογία. Θα την φέρει στην Ολομέλεια την Παρασκευή; Θα την καταθέσει σήμερα; Θα φέρει χωριστό νομοσχέδιο; Έχει προαναγγελθεί. Εδώ στην Επιτροπή πρέπει να έρθει να τη συζητήσουμε. Δεν γίνεται διαφορετικά.

Θα ήθελα να πω μια κουβέντα για τα ΚΕΠΑ. Τα ΚΕΠΑ επαναλειτουργούν. Υπάρχουν δύο μεγάλες κατηγορίες αιτημάτων, στα οποία θα κληθούν να απαντήσουν. Οι αιτήσεις που γίνονται για πρώτη φορά, προκειμένου να αποκτήσει κάποιος το δικαίωμα, που του δίνει το ποσοστό αναπηρίας που θα πάρει και οι αιτήσεις που αφορούν την ανανέωση του δικαιώματος στην παράταση. Προτείνω η προτεραιότητα να δοθεί αποκλειστικά στις νέες αιτήσεις. Να παραταθεί το δικαίωμα με τη διάταξη για αυτούς που ήδη έχουν κριθεί για όσο διάστημα χρειαστεί μέχρι να περάσουν από τα ΚΕΠΑ, ούτως ώστε να εκκαθαριστούν οι περιπτώσεις, που οι άνθρωποι έχουν ζητήσει από τον Φλεβάρη να εξεταστούν και δεν εξετάζονται, άρα δεν παίρνουν και το αντίστοιχο βοήθημα ή τη σύνταξη.

Φορολογικά μέτρα. Προκαταβολή φόρου θα κληθούν να πληρώσουν τις επόμενες μέρες. Προκαταβολή φόρου. Κύριε Υπουργέ, παρακαλώ δείτε τη ρύθμιση. Οι πληττόμενες επιχειρήσεις να μην πληρώσουν φέτος προκαταβολή φόρου και οι υπόλοιπες να πληρώσουν 50% . Δεν γίνεται να πάρετε προκαταβολή φόρου φέτος με βάση τα περυσινά εισοδήματα, που είναι όχι μόνο αβέβαιος ο τζίρος, αλλά σίγουρο, ότι δεν θα έχουν κέρδη οι επιχειρήσεις. Θέλετε να εξαιρέσετε κάποιες επιχειρήσεις εξαίρεσε τις, όμως οι πληττόμενες πρέπει να είναι στο 0% φέτος οι υπόλοιπες στο 50%.

Ρύθμιση που έχει το νομοσχέδιο για τη Digea, καταθέτουμε νομοθετική τροπολογία στη ΠΝΠ για τη Digea και λέμε, ότι «οι περιφερειακοί σταθμοί θα πρέπει να έχουν το δικαίωμα της αναβολής και για τρεις ακόμα μήνες». Είναι κάτι που πρέπει να δοθεί, είναι η μόνη ελάφρυνση που γίνεται στις επιχειρήσεις αυτές, που έπαιξαν σημαντικό ρόλο στην ενημέρωση των πολιτών. Έχουν εξαιρεθεί από όλες τις άλλες ρυθμίσεις ακόμα και από τη στήριξη των εργαζομένων που δεν έχουν ενταχθεί. Αυτήν την τροπολογία, λοιπόν, θα την καταθέσουμε και παρακαλούμε να εξεταστεί

Το τελευταίο θέμα που θέλω να θίξω, που έχει να κάνει με την ρύθμιση για την ΕΑΒ και ΕΑΣ. Την Δευτέρα, είχαμε μία τρίωρη επίσκεψη στην Ελληνική Αεροπορική Βιομηχανία (ΕΑΒ) με τη διοίκηση, τους εργαζόμενους και βεβαίως επίσκεψη στους χώρους παραγωγής.

Το ίδιο σήμερα, δώδεκα με τρεις, από κει έρχομαι, στα Ελληνικά Αμυντικά Συστήματα (ΕΑΣ) διοίκηση, εργαζόμενοι χώροι παραγωγής. Θα πρέπει να σας πω ότι υπάρχει ένα ευρύτερο θέμα, κύριοι Υπουργοί και είναι ευκαιρία που ο Υφυπουργός Οικονομικών εδώ, που έχει να κάνει με τον σχεδιασμό και την πολιτική της κυβέρνησης για την εθνική αμυντική βιομηχανία. Δεν υφίσταται. Θα πρέπει, πραγματικά, να αποφασίσει η κυβέρνηση αν θέλει αμυντική βιομηχανία εθνική, να δει τι θα κάνει με τις εταιρείες που οφείλει να τις στηρίξει για να εκπονήσουν αναπτυξιακό σχέδιο, να εξυγιανθούν, βεβαίως, αλλά ταυτόχρονα να ρυθμιστούν και τα θέματα που έχουν εκκρεμότητες. Η αμυντική βιομηχανία πρέπει στο οικονομικό κομμάτι και μέτοχος είναι το Υπουργείο Οικονομικών, βεβαίως και να ανήκει στο Υπουργείο Οικονομικών ως κεφάλαιο οικονομικό και οικονομική διαχείριση, αλλά σε σχέση με την πολιτική για την άμυνα, πρέπει να συνεργάζεται και να ανήκει στο Υπουργείο Άμυνας. Πρέπει να το δείτε αυτό.

Η τροπολογία που καταθέτουμε, αντικαθιστά τη ρύθμιση του άρθρου 7. Θα πάρουμε ευρύτερη πρωτοβουλία, αλλά σήμερα θα μιλήσω μόνο για τη ρύθμιση που επιχειρεί να κάνει με το άρθρο 7. Είναι ατελέσφορη. Η απόφαση των εργαζομένων της ΕΑΒ, τι λέει και αυτή θα τη μετατρέψω σε τροπολογία, που θα την καταθέσω για να ψηφιστεί την Παρασκευή και πρέπει να μας απαντήσει το Υπουργείο αν όχι ή αν δεν την δέχεται για ποιον λόγο. Αυτά που καταβάλλονται για την επικινδυνότητα της εργασίας, να συνεχίσουν να καταβάλλονται μέχρι την έκδοση της κοινής υπουργικής απόφασης. Δεν υπάρχει κανείς λόγος, να δημιουργήσετε ένα νέο ενδιάμεσο καθεστώς. Αυτό υπονοεί, ότι δεν θα εκδοθεί η απόφαση σε δύο μήνες που έχετε υποχρέωση να την εκδώσετε. Λέει ο νόμος, ότι σε δύο μήνες πρέπει να εκδοθεί μια κοινή υπουργική απόφαση. Υπονοείται, λοιπόν, ότι δεν θα εκδοθεί, γιατί κάποιοι θα αδιαφορήσουν, άρα δημιουργώ εγώ ένα ενδιάμεσο καθεστώς στην ΕΑΒ, με νόμο προσδιορίζω το ύψος του επιδόματος και βλέπουμε.

Η πρότασή μας λοιπόν είναι, νομίμως καταβληθέντα όσα έχουν καταβληθεί μέχρι τώρα, δεν αναζητούνται, δεν υπάρχει ευθύνη για την διοίκηση αρνητική και με βάση το άρθρο του ν. 4354, του άρθρου 18 παράγραφος 10 εκδίδεται η κοινή υπουργική απόφαση.

Ακριβώς η ίδια ρύθμιση για τα ΕΑΣ. Νομίμως καταβάλλεται μέχρι τώρα, από το 2018, το επίδομα επικίνδυνης και ανθυγιεινής εργασίας και θα καταβάλλεται μέχρι την ημέρα που θα βγει η ΚΥΑ.

Είναι δύο παράγραφοι, που στο άρθρο 7 μπορούν να δώσουν λύση, γιατί ο τρόπος με τον οποίον το εισηγείστε θα περιπλέξει τα πράγματα. Την Παρασκευή οι εργαζόμενοι θα είναι έξω και θα έχουν κινητοποίηση, γιατί ακριβώς, ενώ πάτε να λύσετε ένα θέμα το περιπλέκετε ακόμη περισσότερο, εις βάρος φυσικά, των εργαζομένων.

Ευχαριστώ.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Παρόντες από τη Διαρκή Επιτροπή Κοινωνικών Υποθέσεων ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Βρυζίδου Παρασκευή, Γιόγιακας Βασίλειος, Ευθυμίου Άννα, Κρητικός Νεοκλής, Κεφαλά Μαρία – Αλεξάνδρα, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Σούκουλη - Βιλιάλη Μαρία – Ελένη (Μαριλένα), Μπίζιου Στεργιανή (Στέλλα), Οικονόμου Βασίλειος, Πνευματικός Σπυρίδων, Λοβέρδος Μιχαήλ - Ιωάννης, Σταμενίτης Διονύσιος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Αχτσιόγλου Ευτυχία, Βαρδάκης Σωκράτης, Θραψανιώτης Εμμανουήλ, Καφαντάρη Χαρά, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Ξανθός Ανδρέας, Νοτοπούλου Αικατερίνη, Φωτίου Θεανώ, Μουλκιώτης Γεώργιος, Κεγκέρογλου Βασίλειος, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Δελής Ιωάννης, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

Παρόντες από τη Διαρκή Επιτροπή Οικονομικών Υποθέσεων ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καλογιάννης Σταύρος, Καρασμάνης Γεώργιος, Κατσαφάδος Κωνσταντίνος, Σενετάκης Μάξιμος, Κελέτσης Σταύρος, Κοντογεώργος Κωνσταντίνος, Λιβανός Παναγιώτης – Σπυρίδων (Σπήλιος), Μακρή Ζωή (Ζέττα), Μπούγας Ιωάννης, Μπουκώρος Χρήστος, Ρουσόπουλος Θεόδωρος, Σαλμάς Μάριος, Σπανάκης Πέτρος - Βασίλειος, Στύλιος Γεώργιος, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Χαρίτσης, Αλέξανδρος (Αλέξης), Αρβανιτίδης Γεώργιος, Κατρίνης Μιχαήλ, Κωνσταντόπουλος Δημήτριος, Σκανδαλίδης Κωνσταντίνος, Παπαναστάσης Νικόλαος, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε.

Η κ. Νοτοπούλου, έχει το λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Ο Υπουργός Τουρισμού κατονομάζει απευθείας την «Marketing Greece Α.Ε.», ως τον μοναδικό και αποκλειστικό αντισυμβαλλόμενο για συμβάσεις που αφορούν στην υλοποίηση προγραμμάτων προώθησης και προβολής της χώρας και του τουρισμού στην Ελλάδα και το εξωτερικό. Αναφέρεται σε όλες τις αρμοδιότητες, οι οποίες είναι κύριες και αποκλειστικές του ΕΟΤ.

Μάλιστα, πρόκειται για μια απευθείας ανάθεση, ανεξαρτήτως ύψους ποσού οικονομικού ανταλλάγματος, από την Κυβέρνηση του «υγιούς ανταγωνισμού».

Είναι αυταπόδεικτο πως το μόνο που ενδιαφέρει την Κυβέρνηση της Ν.Δ. δεν είναι, φυσικά, να σώσει τις χιλιάδες ελληνικές τουριστικές επιχειρήσεις και, κατά συνέπεια, τους εργαζόμενους σε αυτές, αλλά το πως θα υπερσυγκεντρώσει την τουριστική επιχειρηματική δραστηριότητα στα χέρια λίγων και πάρα πολύ συγκεκριμένων.

Μάλιστα, με την εν λόγω ΠΝΠ, ο αρμόδιος Υπουργός στήνει εντέχνως μια κατ' επίφαση νόμιμη εξαίρεση από τη διαδικασία του νόμιμου ελέγχου για τη σύναψη των δημοσίων συμβάσεων, καθώς κάνει λόγο για το Ελεγκτικό Συνέδριο. Στην πραγματικότητα, όμως, αυτά στα οποία αναφέρεστε, δεν μπορούν να τύχουν εφαρμογής.

Ο Υπουργός χρησιμοποιεί διαρκώς τον νόμο κατά το δοκούν. Εμείς, όμως, μόλις την Παρασκευή το βράδυ καταθέσαμε στη Βουλή, σε αυτήν εδώ την αίθουσα, την απόφαση της Ανεξάρτητης Αρχής Δημοσίων Συμβάσεων, η οποία είναι καταπέλτης για την εν λόγω ΠΝΠ. Θέτει ζητήματα συμβατότητας με το ενωσιακό και εθνικό δίκαιο. Συγκεκριμένα, μιλήσαμε και για την απευθείας ανάθεση 120.000 ευρώ, η οποία βγήκε στην διαύγεια, στην ΠΝΠ.

Σας ρωτώ, δεν οφείλει η Ελληνική Κυβέρνηση να πάρει πίσω, να αποσύρει αυτήν την ΠΝΠ, αντί να συζητιέται και σήμερα εδώ και να εναρμονιστεί με την απόφαση της Ανεξάρτητης Αρχής Δημοσίων Εσόδων;

Σε όλες τις ευρωπαϊκές χώρες τα κονδύλια αυξάνονται και δίνονται, μαζί με κατευθύνσεις και στόχους, στις περιφέρειες. Στην Ισπανία, για παράδειγμα, δε «γδύνουν» τις περιφέρειες και τους οργανισμούς της τοπικής αυτοδιοίκησης από τα κονδύλια και τους πόρους που έχουν, αντίθετα τις ενισχύουν. Προκειμένου, να κάνουν μια στοχευμένη προβολή, μιας και είναι φανερό πως κάθε περιφέρεια έχει διαφορετικές ανάγκες, διαφορετικά συγκριτικά πλεονεκτήματα και αν θέλετε διαφορετική φιλοσοφία καταλυμάτων.

Στη χώρα μας ζούμε κάτι πρωτοφανές. Αντί, λοιπόν, να ασχοληθείτε με το πως θα σώσετε τον ελληνικό τουρισμό, ασχοληθήκατε με το πως θα θησαυρίσει μία και μόνο ιδιωτική εταιρεία. Λέτε ότι είναι μη κερδοσκοπική. Μα, εδώ δεν ορίζετε καν ύψος στις συμβάσεις. Δεν ορίζετε καν το έργο. Και μην επικαλείστε διαρκώς μια έκτακτη ανάγκη, διότι είναι τουλάχιστον αφελές, προφανώς λανθασμένο, να ισχυρίζεται κανείς πως η προβολή της χώρας είναι μια έκτακτη ανάγκη, λόγω του κορονοϊού.

Θα ήθελα, επίσης, να επισημάνω πως η κύρια στόχευσή σας ήταν, σε όλη τη διάρκεια των περιοριστικών μέτρων, να ασχοληθείτε με το πως θα υποβαθμίσετε τον ΕΟΤ και αυτό το είχαμε καταθέσει στη Βουλή, ήδη από την κατάρτιση του προϋπολογισμού. Η κατάσταση της έκτακτης ανάγκης, προφανώς, δεν μπορεί να γίνεται, έστω ως επίκληση, άλλοθι για την απευθείας ανάθεση μιας πάγιας και διαρκούς ανάγκης.

Ταυτόχρονα, δε μπορεί να καταστρατηγείται κάθε έννοια διαφανούς διαδικασίας και υγιούς ανταγωνισμού. Αναρωτιέμαι, εσείς οι ίδιοι, πώς θα πάτε στο Ευρωπαϊκό Λαϊκό Κόμμα να υποστηρίξετε ότι καταργείτε, στην πράξη, στη χώρα μας τον ελεύθερο ανταγωνισμό, δίνοντας όλη την προβολή της χώρας σε μια συγκεκριμένη ιδιωτική εταιρεία και διαμορφώνετε ένα ιδιωτικό μονοπώλιο;

Οι αντιδράσεις των φορέων του τουρισμού είναι έντονες. Οφείλετε, λοιπόν, σήμερα να αποσύρετε την εν λόγω ΠΝΠ και να υιοθετήσετε την πρόταση του Αλέξη Τσίπρα, μετά την παρουσίαση του «Μένουμε Όρθιοι ΙΙ», προκειμένου να μείνει όρθιος ο ελληνικός τουρισμός.

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε.

Η κ. Φωτίου, έχει το λόγο.

**ΘΕΑΝΩ ΦΩΤΙΟΥ:** Ευχαριστώ πολύ, κύριε Πρόεδρε. Χρειάζονται 150 άρθρα, δύο ΠΝΠ, να επικυρώνουμε σήμερα, όπως λέτε, για να αντιμετωπιστεί η κρίση της πανδημίας. Ούτε ένα άρθρο, ούτε ένα άρθρο, για την αντιμετώπιση της μεγάλης καταστροφής που υπέστησαν πάρα πολλά νοικοκυριά στη χώρα μας, από την καταρράκωση των εισοδημάτων τους. Ούτε ένα άρθρο, ούτε ένα μέτρο. Δεν υπάρχει άλλη κυβέρνηση, σε όλη την Ευρώπη, που δεν πήρε μέτρα για αυτή τη περίπτωση. Διαβάστε, λοιπόν, τι κάνανε, η Ιταλία, η Ισπανία και η Γερμανία και όλοι. Ακόμη κι εκείνο το ελάχιστο εγγυημένο εισόδημα, δηλαδή, μετονομασία του ΚΕΑ, σε όλες τις χώρες, αυξήθηκε. Εσείς, τίποτα. Και ξέρετε τι συμβαίνει. Συμβαίνει το εξής: Αυτή η πανδημία, έχει μία μεγάλη ιδιαιτερότητα, την οποία δεν θέλετε να καταλάβετε, αλλά δυστυχώς, θα τη πληρώσει ο ελληνικός λαός, αυτό το ότι δεν θέλετε να το καταλάβετε. Η ιδιαιτερότητά της είναι, ότι λειτουργεί ως καταλύτης για την ασύμμετρη διεύρυνση των ανισοτήτων στην ελληνική κοινωνία. Διότι όσο μονιμοποιείται η συνεχής απορρύθμιση των εργασιακών σχέσεων και του κοινωνικού κράτους, η ζώνη επισφάλειας διευρύνεται από τα όρια της κοινωνίας, αυτούς τους περιβόητους αδύναμους, φτωχούς, αποκλεισμένους, προς το κέντρο της κοινωνίας, δηλαδή, στα μεσαία και στα ανώτερα στρώματα, ανώτερα μεσαία και ανώτερα στρώματα. Είναι πρωτοφανές, αυτό δεν έχει ξανασυμβεί. Αυτή, είναι, όμως, η ιδιαιτερότητα αυτής της πανδημίας. Γι’ αυτό το λόγο, το δίχτυ ασφάλειας, όχι μόνο των 200 ευρώ του ΚΕΑ, δεν μπορεί να αντιμετωπίσει την κατάσταση, δηλαδή, να έχεις 1200 ευρώ τον προηγούμενο χρόνο για να σε βάλει σε προστασία.

Είδατε, από τα παραδείγματα που δώσαμε στο Ζάππειο, ότι νοικοκυριά με 10.000 ευρώ, μπαίνουν κάτω από το δίχτυ προστασίας που προτείνει ο ΣΥ.ΡΙΖ.Α.. Για αυτό ακριβώς, ούτε το ελάχιστο εγγυημένο εισόδημα εσείς δεν αυξήσατε, ούτε ένα ευρώ δεν βάλατε στα 150 άρθρα, κάτι να κάνετε και να προλάβετε μια ραγδαία φτωχοποίηση, αλλά ούτε καν μπήκατε στο κόπο να σκεφτείτε, μήπως χρειάζεστε ένα άλλο δίχτυ ασφάλειας. Αυτό που προτείναμε εμείς, το εισόδημα έκτακτης ανάγκης, είναι αυτό το άλλο δίχτυ ασφάλειας.

Τι καινούργια πράγματα έχει αυτό; Έχει άλλη δομή και έχει άλλη συμπερίληψη. Τι κάνει; Ορίζει ποιες ομάδες πλήττονται από την πανδημία και σε αυτές αναφέρεται. Λέει, δηλαδή, ότι πλήττονται από την πανδημία, όχι μόνο οι άνεργοι, όχι μόνο οι επισφαλώς εργαζόμενοι, όχι μόνο αυτοί που λέμε τα μπλοκάκια, όχι μόνο οι ανάπηροι. Θα έρθω και για τα ΚΕΠΑ. Η αναπηρία είναι άλλο πράγμα, που έχετε μεγάλη τύφλωση, δεν τη βλέπετε. Όλοι οι διεθνείς οργανισμοί, λένε, ότι αυτοί που χτυπιούνται με την πανδημία περισσότερο είναι οι ανάπηροι. Δεν υπάρχει άρθρο. Είναι οι ανάπηροι, είναι οι καλλιτέχνες. Προφανώς είναι οι αδύναμοι, που το 90%, τα φτωχά στρώματα, το 90% εξ αυτών είναι άνεργοι. Προφανώς, δεν είναι, όμως, μόνοι αυτοί. Είναι πολύ διευρυμένο αυτό το μείγμα. Τα υπολογίσαμε και βγάλαμε, ότι αυτοί είναι 1.900.000 δικαιούχοι, μιας τέτοιας ενίσχυσης. Ένα εκατομμύριο εννιακόσιες χιλιάδες σημαίνει πάνω από 4 εκατομμύρια ανθρώπους. Αυτοί είναι αόρατοι για σας. Τέσσερα εκατομμύρια ανθρώπους του ελληνικού πληθυσμού. Τι είπαμε γι’ αυτούς; Είπαμε, ότι όλα τα νοικοκυριά που έχουν ένα τέτοιο τουλάχιστον μέλος τους, μπαίνουν σε αυτή την ενίσχυση, έναν να έχουν, από αυτούς που περιγράφουμε.

Μπαίνουν σε αυτή την ενίσχυση και αυτός ο δικαιούχος, λοιπόν, θα πάρει 400 ευρώ. Όλα τα άλλα ενήλικα μέλη του νοικοκυριού θα πάρουν από 200 ευρώ εφόσον δεν έχει κάποιος από αυτούς δει καμία μεταβολή στο εισόδημά τους, οπότε αν δεν έχει δει καμία μεταβολή εξαιρείται της ενίσχυσης και τα παιδιά θα πάρουν 100 ευρώ.

Με αυτό τον τρόπο ξέρετε, βγαίνει ότι τα παιδιά που ωφελούνται είναι 1.450.000. Εσείς που είσαστε υπέρ των παιδιών. Βγαίνει ότι τα μονογονεϊκά νοικοκυριά που ωφελούνται, είναι 205.000 και πάει λέγοντας, 4 εκατ. πληθυσμός.

Η υπόθεση των αναπήρων αναφέρθηκε και από το ΚΙΝΑΛ. Μόνο που υπάρχει μια διαφορά από εμάς και θα σας πω ποια είναι. Είναι δυο λογιών, λοιπόν, οι ανάπηροι που περνάνε από τα ΚΕΠΑ, αναφέρομαι στο άρθρο 10 του συγκεκριμένου νομοσχεδίου. Αυτές οι δύο κατηγορίες είναι οι εξής. Οι μεν είναι αυτοί που κάθε τόσο περνάνε από τα ΚΕΠΑ και συνεχώς ανανεώνουν. Ρωτήσαμε, πόσες χιλιάδες είναι αυτοί. Ξέρουμε, ότι είναι πάνω από 20.000. Δεν έχουμε ακριβή νούμερα, αλλά ξέρουμε ότι είναι τόσοι. Αυτοί για να περάσουν κανονικά από τα ΚΕΠΑ, χρειάζονται άπειρο χρόνο, όχι τον ένα μήνα που εσείς τους παρατείνετε το εισόδημα. Σε ένα μήνα θα έχετε περάσει τους ανθρώπους από τα ΚΕΠΑ; Ας γελάσουμε. Είπε ο κ. Κεγκέρογλου πριν, αυτοί να μην περάσουν από τα ΚΕΠΑ, για να προηγηθούν οι πρωτοείσακτοι, δηλαδή αυτοί που υποβάλλουν για πρώτη φορά για να πάρουν ένα επίδομα.

Προσέξτε όμως, εδώ υπάρχει ένα πρόβλημα. Οι πρωτοείσακτοι, με βάση αυτό που κάναμε εμείς, το σύστημα είναι ηλεκτρονικό και περνάνε από ηλεκτρονικό φάκελο και αυτή τη στιγμή, τέτοια υπάρχουν μόνο στην Αθήνα και στη Θεσσαλονίκη. Άρα, 8.000 πρωτοείσακτοι είναι αδύνατο να ικανοποιηθούν από τα ΚΕΠΑ της Αθήνας και της Θεσσαλονίκης. Θα μείνουν λοιπόν, στον αέρα. Αυτοί δεν έχουν άλλο εισόδημα από τα 360 – 500, ανάλογα με την πάθησή τους, αυτά είναι. Λέμε λοιπόν, επειδή από τη γνώση που έχουμε από αυτά τα πρωτοείσακτα, το 75% εγκρίνεται, όλοι αυτοί εφόσον έχουν ολοκληρωμένο ηλεκτρονικό φάκελο στον ΟΠΕΚΑ, όλους αυτούς να τους εγκρίνετε σήμερα, γιατί το 75% έτσι και αλλιώς, όπως λένε τα στατιστικά μας στοιχεία εγκρίνεται. Δεν έχει νόημα να τους βάζετε σε αυτή την ταλαιπωρία. Δεν θα τελειώσετε και αυτό είναι μια τεράστια αδικία προς τους ανάπηρους.

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ(Προεδρεύων των Επιτροπών)**: Το λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ**: Η κυβέρνηση έθεσε πάνω απ’ όλα την προστασία της ανθρώπινης ζωής και της δημόσιας υγείας. Επί δύο μήνες έκλεισε η οικονομία. Αναμφίβολα, η κυβέρνηση και ολόκληρος ο κρατικός μηχανισμός έχει να παρουσιάσει ένα εξαιρετικό έργο και τα σχόλια είναι θετικά. Έχω τοποθετηθεί γενικότερα για το νομοσχέδιο, επί της αρχής. Βέβαια, το κόστος αυτού του lockdown είναι μεγάλο, οι συνέπειες είναι πολύπλευρες. Η κυβέρνηση αντιμετωπίζει αυτή την κρίση, με μεθοδικότητα και αποτελεσματικότητα. Βέβαια, από κάθε πόλεμο υπάρχουν παράπλευρες συνέπειες, υπάρχουν θύματα.

Ένα από τα θύματα είναι και οι ενοικιαστές των σχολικών κυλικείων. Βέβαια, η Κυβέρνηση έχει νομοθετήσει με την πράξη νομοθετικού περιεχομένου και με το άρθρο 25 αναφέρει για όσο διάστημα διαρκεί η απαγόρευση λειτουργίας των σχολικών μονάδων δεν οφείλονται και δεν καταβάλλονται μισθώματα για την ενοικίαση τους από την πλευρά των ενοικιαστών. Όμως υπάρχει η κοινή υπουργική απόφαση, η Δ4, που αναστέλλει την καταβολή του μισθώματος όταν τα σχολεία δεν λειτουργούν. Η Κυβέρνηση άνοιξε τα σχολεία, όμως υπάρχει ρητή απαγόρευση λειτουργίας των σχολικών κυλικείων. Το φετινό σχολικό έτος θα ολοκληρωθεί με δυσμενή οικονομικά αποτελέσματα για το σύνολο των ενοικιαστών των σχολικών κυλικείων. Από τις 180 ημέρες που θα δούλευαν, δεν πήγαν να δουλέψουν 50-60 ημέρες. Πώς, λοιπόν, θα εξυπηρετήσουν τις οικονομικές τους ανάγκες, πώς θα βιοποριστούν, πώς θα ζήσουν, οι ίδιοι και οι οικογένειές τους; Η Κυβέρνηση έδωσε για το μήνα Μάρτιο και Απρίλιο τα 800 ευρώ, όμως τα σχολεία άνοιξαν, όπως είπα και τα κυλικεία συνεχίζουν να είναι κλειστά. Αντιλαμβάνεστε ότι δημιουργείται μείζον οικονομικό πρόβλημα για αυτούς τους ανθρώπους και τα συναρμόδια Υπουργεία, τα οποία μέχρι τώρα έχουν δείξει μεγάλη ευαισθησία για να διερευνήσουν, να δώσουν σε αυτούς τους ανθρώπους τουλάχιστον αυτό το επίδομα των 534 ευρώ, για όσο διάστημα θα είναι κλειστά τα κυλικεία και επιπλέον κάτι θα πρέπει να γίνει και για τις φορολογικές και ασφαλιστικές υποχρεώσεις που έχουν αυτοί οι άνθρωποι.

Το δεύτερο που θέλω να πω και υπάρχει πρόβλημα, είναι για τους δασεργάτες, για τους οποίους αναφέρθηκα και στη συζήτηση επί της αρχής του νομοσχεδίου. Θα ήθελα να τονίσω ότι πράγματι η Κυβέρνηση έχει συμπεριλάβει στους ΚΑΔ και τους δασεργάτες και τους υλοτόμους και έχει μεριμνήσει και έχει δώσει το επίδομα των 800 ευρώ, όμως, υπάρχουν δύο κατηγορίες δασεργατών που δεν πήραν το επίδομα αυτό. Η μία κατηγορία είναι οι νέοι δασεργάτες που το 2019 έβγαλαν ταυτότητα δασεργάτη, δεν πήραν το εποχικό επίδομα, λόγω του ότι δεν είχαν ένσημα το 2018, μία βασική προϋπόθεση για να πάρουν το επίδομα ειδικού σκοπού των 800 ευρώ. Να τονίσω εδώ ότι οι νέοι δασεργάτες δεν έχουν υπαχθεί σε κανένα πρόγραμμα κοινής ωφέλειας, που να επιχορηγείται, να επιδοτείται από το ΕΣΠΑ. Δουλεύουν αποκλειστικά ως δασεργάτες στο δάσος και δεν μπόρεσαν να δουλέψουν γιατί τα δασαρχεία ήταν κλειστά και δεν μπορούσαν να τους υποδείξουν ποια δέντρα έπρεπε να υλοτομήσουν κ.λπ..

Η δεύτερη κατηγορία είναι αυτοί οι οποίοι προτίμησαν να πάρουν το δίμηνο επίδομα ανεργίας του 2019, αντί του ειδικού εποχικού επιδόματος που όπως έχω τονίσει είναι βασική προϋπόθεση.

Συνεπώς και οι δύο κατηγορίες δικαιούνται το 800άρι και υπάρχει από την πλευρά των συναρμόδιων υπουργείων η δέσμευση ότι θα τους χορηγηθεί. Βέβαια, είναι τεχνικό το θέμα, πρέπει να φτιαχτεί η πλατφόρμα και πιστεύω ότι σε εύλογο διάστημα θα μπορέσουν οι άνθρωποι αυτοί να πάρουν τα 800 ευρώ που δικαιούνται.

Κύριε Πρόεδρε, αυτά ήθελα να επισημάνω. Νομίζω ότι η Κυβέρνηση έχει κάνει ό,τι μπορούσε να κάνει στο διάστημα αυτό και για αυτό ακριβώς από όλες τις πλευρές υπάρχει αναγνώριση.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Ευχαριστούμε, κύριε Καρασμάνη.

Ο κ. Ξανθός έχει το λόγο.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε. Επιτρέψτε μου τώρα, κλείνοντας τη συζήτηση αυτή, η οποία είναι και λίγο άχαρη, διότι είναι μία ετεροχρονισμένη συζήτηση για πράγματα, τα οποία έχουν νομοθετηθεί και έχουν ισχύσει εδώ και πάρα πολύ καιρό, μία πιο συνολική αναφορά.

Η πρώτη φάση, ο πρώτος κύκλος, η πρώτη περίοδος της πανδημίας κλείνει και νομίζω ότι και συμβολικά χθες έκλεισε και με την αναστολή της τακτικής καθημερινής ενημέρωσης από το Υπουργείο, από τον κ. Τσιόδρα κ.λπ.. Τελειώνει μαζί της, όμως και η περίοδος, θα έλεγα, της ευφορίας και της ασφάλειας.

Τώρα αρχίζουν τα δύσκολα για την οικονομία, την εργασία, το εισόδημα, των ανθρώπων, την κοινωνία και για την Κυβέρνηση. Βεβαίως, υπάρχουν και πολλά θέματα στο υγειονομικό πεδίο, τα οποία είναι ανοιχτά και που πρέπει επειγόντως να αντιμετωπιστούν στη νέα φάση και ενόψει ενός δεύτερου πιθανού επιδημικού κύματος.

Έχουμε πει και έχουμε τονίσει τη στάση μας αυτή την περίοδο, μια στάση σοβαρής υπεύθυνης και τεκμηριωμένης ανάδειξης προβλημάτων και νέων ανεπαρκειών, αλλά όχι αμφισβήτησης της υγειονομικής στρατηγικής.

Αυτή, λοιπόν, η συναίνεση, αγαπητοί συνάδελφοι, δεν μπορεί να κρύψει και δεν πρέπει να κρύψει τα διαφορετικά πολιτικά σχέδια, τα οποία αφορούν την επόμενη μέρα. Αφορούν το νέο Δημόσιο Σύστημα Υγείας της χώρας. Νομίζω ότι εδώ τα πράγματα αρχίζουν μετά από μια περίοδο πολλών επαίνων, που δεν είχαμε συνηθίσει να ακούμε από την πλευρά της Κυβέρνησης, για το Δημόσιο Σύστημα Υγείας, ετεροχρονισμένης αναγνώρισης της αξίας του ΕΣΥ, των δομών του, των ανθρώπων του. Αρχίζει τώρα πια να είναι πιο ευδιάκριτη η διαφορά.

Από τη μια, λοιπόν, υπάρχει ένα προοδευτικό πολιτικό σχέδιο, το οποίο, λέει «η κρίση είναι ευκαιρία για μια μεγάλη επένδυση στη δημόσια περίθαλψη, με σταθερό μόνιμο και μακροπρόθεσμο τρόπο». Αυτό συνεπάγεται συγκεκριμένα πράγματα, τα έχουμε περιγράψει και θα τα δώσουμε και με μεγαλύτερη λεπτομέρεια τις επόμενες μέρες στο πρόγραμμά μας «Μένουμε Όρθιοι».

Από την άλλη, υπάρχει ένα συντηρητικό πολιτικό σχέδιο που λέει «τώρα που πέρασε η μπόρα ξαναγυρίζουμε στη συνήθη ρητορική γραμμή. Λιγότερο κράτος, άνοιγμα στον ιδιωτικό τομέα, συμπράξεις δημόσιου και ιδιωτικού τομέα, ζωτικός χώρος στην ιδιωτική ασφάλιση υγείας». Αυτό το είπε με προσεκτικό τρόπο, βεβαίως, θα έλεγα, αλλά το είπε με σαφήνεια ο Πρωθυπουργός προχθές στη συνέντευξή του στο «STAR» και στη Μάρα Ζαχαρέα.

Τι μας είπε, λοιπόν, ο κύριος Μητσοτάκης; Ότι υπάρχει βέβαια ένας δημόσιος πυλώνας, αλλά υπάρχει προφανώς και ένας άλλος πυλώνας και πρέπει να συνεργαστούν αυτοί οι δύο πυλώνες. Το ερώτημα είναι που ήταν ο άλλος πυλώνας, ο μη κρατικός, στην περίοδο της πανδημίας; Που ήταν οι μη κρατικές δομές περίθαλψης που υποτίθεται ότι η Κυβέρνηση θέλει να λειτουργούν με δημόσιο τρόπο; Ήταν παντελής η απουσία τους.

Περίπου μας λέει ο κύριος Μητσοτάκης, ότι η στήριξη του ΕΣΥ σημαίνει συνεργασία με τον ιδιωτικό τομέα. Αυτό μας λέει. Δεν σημαίνει επένδυση σε επιπλέον βελτιωμένες εγκαταστάσεις, υποδομές, εξοπλισμό, ανθρώπινο δυναμικό, νέες υπηρεσίες, νέο φάσμα αναγκών που πρέπει να καλυφθούν, αλλά μας το λέει ευθέως ότι δεν χρειάζεται, για παράδειγμα, να βάλουμε μαγνητικό τομογράφο στο Αττικό. Ευτυχώς, όμως, έχει δρομολογηθεί, έχει εγκατασταθεί και κάνουν τα τεστ και θα λειτουργήσει. Δεν χρειάζεται να βάζουμε μαγνητικούς τομογράφους, Pet-Ct. Δεν χρειάζεται να επενδύει το κράτος για αυτά. Θα αγοράσουμε υπηρεσίες από τους ιδιώτες. Αυτό μας λέει ο κύριος Μητσοτάκης, αυτό λέει το Πρόγραμμα της Νέας Δημοκρατίας. Ένα ακραιφνώς νεοφιλελεύθερο σχέδιο που υπηρετεί αυτή τη λογική του λιγότερου κράτους.

Προφανώς και σήμερα υπάρχει συνεργασία δημόσιου και ιδιωτικού τομέα και δεν έχουμε την αυταπάτη ότι μπορεί ξαφνικά οι υπηρεσίες του ΕΣΥ να καλύψουν όλες τις ανάγκες, άρα θα υπάρχει και ρόλος και χώρος και ανάγκη για μια επικουρική και συμπληρωματική λειτουργία του ιδιωτικού τομέα με κανόνες, με πλαίσιο, με διακριτούς ρόλους. Αλλά άλλο είναι αυτό και άλλο να συζητάμε για συμπράξεις που έχουν επιχειρηματική λογική, λογική επένδυσης, απόσβεσης και κερδών. Είναι τελείως διαφορετικό πράγμα.

Σκοπίμως διατηρείται μια τέτοια σύγχυση. Μας λέτε, ότι «να, υπάρχουν ιδιωτικές δωρεές». Αυτό δεν είναι μια συνεργασία με τον ιδιωτικό τομέα; Αυτό δεν είναι ΣΔΙΤ, αγαπητοί συνάδελφοι. Αυτό είναι συνεισφορά ιδιωτών σε μια περίοδο κρίσης και μπράβο τους στο δημόσιο σύστημα υγείας. Η ιστορία των ΣΔΙΤ είναι τελείως διαφορετικό πράγμα.

Και βεβαίως, πίσω από όλα αυτά υποκρύπτεται η παραδοχή που λέει «τι να κάνουμε ρε παιδί μου, έχουμε πολύ μεγάλο ιδιωτικό τομέα στη χώρα». Δεν γίνεται τώρα να το παραγνωρίσουμε αυτό και να αναπτύσσουμε συνεχώς τις κρατικές δομές και υπηρεσίες.

Είναι, περίπου, κατ΄ αναλογία τι να κάνουμε καπιταλισμό έχουμε. Δεν πάει έτσι.

Εδώ έχουμε νέες ανάγκες πρωτοβάθμιας φροντίδας, κοινοτικής φροντίδας, κατ΄ οίκον φροντίδας, μετανοσοκομειακής φροντίδας, αποκατάστασης, γηριατρικής, ιατρικής της εργασίας, περιβαλλοντικής υγείας, υγιεινής και ασφάλειας, επιδημιολογικής επιτήρησης, ψυχοκοινωνικής υποστήριξης, ειδικής αγωγής. Φιλοδοξούμε να καλύψουμε αυτές ανάγκες με δημόσιο τρόπο μέσα από δημόσιες δομές ναι ή όχι;

Αυτό είναι ένα κρίσιμο πολιτικό ερώτημα και αυτό είναι και το διαφοροποιητικό στοιχείο αυτών των δύο διαφορετικών πολιτικών σχεδίων.

Ο κ. Μητσοτάκης λέει «να μπολιάσει ο ιδιωτικός τομέας το Δημόσιο Σύστημα Υγείας και να πάρει καλές πρακτικές κ.λπ.». Με τι ακριβώς να μπολιάσει; Με την λογική και την πρακτική της προκλητής ζήτησης, της υπερσυνταγογράφησης εξετάσεων, διαγνωστικών πράξεων κ.λπ. που ξέρουμε, ότι κατά κόρον γίνεται στον ιδιωτικό τομέα;

Με τη λογική της μετακίνησης επιπλέον κόστους στην τσέπη του ασθενή ή δεν το ξέρουμε ότι αυτό συμβαίνει συστηματικά στον ιδιωτικό τομέα και το βλέπουμε με τα διαγνωστικά τεστ αυτήν την περίοδο, το βλέπουμε και με άλλα πεδία, στα οποία αδυνατεί το κράτος να καλύψει όλες τις ανάγκες.

Ή με την αποφυγή περιστατικών υπηρεσιών που είναι ιδιαίτερα κοστοβόρες; Έχετε την αυταπάτη ότι θα ενδιαφερθεί ο ιδιωτικός τομέας να επενδύσει εντός του ΕΣΥ στα ΤΕΠ, στις ΜΕΘ, εκεί που πραγματικά υπάρχει υψηλό κόστος, υψηλές απαιτήσεις επάρκεια ανθρώπινου δυναμικού και μάλιστα υψηλά καταρτισμένου και προφανώς δαπανηρή νοσηλεία; Προφανώς όχι. Το πεδίο είναι οι εργαστηριακές εξετάσεις και μάλιστα υψηλής τεχνολογίας που βγάζουν γρήγορη απόσβεση των μηχανημάτων και εξασφαλίζουν εγγυημένη κερδοφορία.

Αν αυτό είναι το ΕΣΥ της επόμενης μέρας, αν αυτό έχετε καταλάβει εσείς ως δίδαγμα από αυτή την ιστορία, αγαπητοί μου συνάδελφοι και αγαπητοί Υπουργοί, είσαστε βαθιά νυχτωμένοι.

Νομίζω, ότι αυτό είναι μεγάλη συζήτηση και εμείς αυτήν την περίοδο θα προσπαθήσουμε με σοβαρό τεκμηριωμένο και πολιτικό τρόπο να δώσουμε ένα σχέδιο που να καλύπτει πραγματικά τις ανάγκες υγείας της ελληνικής κοινωνίας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών)**: Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ**: Ευχαριστώ, κύριε Πρόεδρε.

Κύριοι συνάδελφοι, επανέρχομαι στο άρθρο 14 της Π.Ν.Π. 13.4.2020 για το οποίο διατηρώ πολλές επιφυλάξεις.

Στη διάρκεια των έκτακτων συνθηκών που βιώσαμε λόγω του Covid-19 αναγνωρίστηκε η αξία του Δημόσιου ΕΣΥ και η ποιότητα υπηρεσιών που παρέχει το άρτια καταρτισμένο και ικανό ιατρικό προσωπικό του, το οποίο βεβαίως, έχετε αναγνωρίσει ως τώρα μόνο στα λόγια . Αναμένουμε και τις πράξεις.

Την ίδια στιγμή, όμως, συνειδητοποιήσαμε τη σχεδόν ανύπαρκτη πρωτοβάθμια φροντίδα. Τόσες δομές υγείας αναξιοποίητες. Ευχόμασταν όλοι να έχουμε έναν γιατρό στην οικογένεια ή στο φιλικό περιβάλλον για να μας συμβουλέψει ή περιθάλψει και ομιλώ από προσωπική εμπειρία, αφού δεν επιτρεπόταν η μετάβαση σε νοσοκομείο για να μην επιβαρυνθεί, επιπλέον, η δευτεροβάθμια περίθαλψη ελλείψει στελεχωμένων δομών πρωτοβάθμιας φροντίδας.

Με αυτό το άρθρο, προωθείτε τον διορισμό ιδιωτών γιατρών συγκεκριμένων ειδικοτήτων, οι οποίοι ενώ θα ιδιωτεύουν θα λαμβάνουν και μισθό 2.000 ευρώ για τις υπηρεσίες τους στα δημόσια νοσοκομεία. Ποια τα κριτήρια επιλογής και γιατί ιδιώτες;

Συμφωνούμε, βέβαια, με τη μοριοδότηση που προκρίνετε, αλλά μήπως επιχειρείτε να δώσετε έρεισμα σε ιδιώτες ημετέρους να ενταχθούν στο Ε.Σ.Υ. όπως όπως; Σαν να εξακολουθείτε εκ του πλαγίου αυτή τη φορά να ξεκινήσετε πειραματικά τις γνωστές συμπράξεις. Και κανένας λόγος για την πρωτοβάθμια υγεία, που εκεί πρέπει να εστιάσουμε.

Εμείς, ως «Ελληνική Λύση», έχουμε συγκεκριμένο σχέδιο και προτάσεις και σας τα έχουμε γνωστοποιήσει. Επίσης, υπάρχουν τα παραδείγματα άλλων ευρωπαϊκών χωρών που θα μπορούσαν να λειτουργήσουν ενδεικτικά. Θα αναφερθώ στο ιταλικό μοντέλο, για το θεσμό του οικογενειακού γιατρού που εντάσσεται στις αρμοδιότητες των δήμων. Ο κάθε πολίτης ορίζει τη διεύθυνση μόνιμης κατοικίας του και στη συνέχεια ο κάθε δήμος ανάλογα με τον πληθυσμό του συστήνει λίστα με τους γιατρούς που μπορούν να επιλέξουν οι πολίτες εντός εύλογου χρονικού διαστήματος. Σε περίπτωση που δεν έχουν επιλέξει ως τη λήξη της προθεσμίας, τότε ο δήμος ορίζει γιατρό για κάθε πολίτη. Ο κάθε γιατρός έχει συγκεκριμένο εισόδημα για συγκεκριμένο αριθμό ασθενών και σε περίπτωση που τον έχει ξεπεράσει τότε αναπροσαρμόζονται και οι αποδοχές του και αυτό αποτελεί κίνητρο για καλύτερη συμπεριφορά και για επιπλέον αποδοχές.

Οι ίδιοι οι οικογενειακοί, είναι υποχρεωμένοι να μεταβαίνουν και κατοίκων, όπου υπάρχει και αδυναμία μετακίνησης του ασθενή. Πολύ σημαντικό για τις οικογένειες. Και όλα αυτά, από τους οικογενειακούς γιατρούς που εσείς θέλετε να αντικαταστήσετε με ιδιώτες. Γιατί; Έγιναν προκηρύξεις και δεν υπήρξε ενδιαφέρον ή θα καλύψετε και πάλι προσωρινά πρόχειρα τις ανάγκες, χωρίς να σκέφτεστε τη ριζική και μόνιμη επίλυση του προβλήματος;

Κυρίες και κύριοι, είναι ζωτικής σημασίας εφόσον μας δόθηκε πολύτιμος χρόνος λόγω της μη εξάπλωσης της επιδημίας κατά το πρώτο κύμα, να είμαστε κατάλληλα προετοιμασμένοι, ώστε να αντιμετωπιστεί και ένα ενδεχόμενο νέο κύμα το φθινόπωρο. Είμαστε όμως;

Όσον αφορά στις 170 οργανικές θέσεις που εξαγγείλατε στα νοσοκομεία των τριών νησιών μας και ποιος δεν καταλαβαίνει ότι τα ενισχύσατε εξαιτίας των λαθρομεταναστών, εις βάρος των άλλων νησιών και των νησιωτών τους. Θα υπερτονίσω λόγω προσωπικής πολυετούς εμπειρίας τη μέγιστη και επιτακτική ανάγκη να συσταθούν θέσεις σε όλα τα νησιά μας και να καλλιεργηθούν τέτοιες προϋποθέσεις, ώστε αυτές να καλυφθούν άμεσα και μόνιμα με γνώμονα τη βελτίωση ζωής των νησιωτών μας. Μόνο τότε θα έχουμε πραγματικό αντίκρισμα. Διαφορετικά, θα είναι άλλη μια κίνηση εντυπωσιασμού.

Εντάξτε, λοιπόν, το εφημεριακό τους έργο στο συντάξιμο χρόνο τους, όπως προτείνουμε καιρό τώρα ως «Ελληνική Λύση», που θα λειτουργεί σαν κίνητρο ώστε και να διορίζονται στην παραμεθόριο και να παραμένουν σε αυτήν. Στηρίξτε έμπρακτα τον δημόσιο χαρακτήρα του Ε.Σ.Υ..

Στο άρθρο 69, θα θέλαμε να μας ενημερώσετε με ποια κριτήρια προχωρήσατε στην επιλογή της «Marketing Greece Α.Ε.», για την προώθηση του τουρισμού μας.

Και στο άρθρο 27, λοιπές διατάξεις, γιατί εξαιρούνται οι φυσιοθεραπευτές Ε.Σ.Υ. από το επίδομα επικίνδυνης και ανθυγιεινής εργασίας. Γιατί εξαιρούνται από την εφάπαξ οικονομική ενίσχυση από το Ίδρυμα Νιάρχος προς τους εργαζόμενους στα τμήματα για Covid-19. Δεν συνέβαλαν και αυτοί στην αποκατάσταση όσων έβγαιναν από τις Μ.Ε.Θ.; Δεν ανήκαν στο προσωπικό των νοσοκομείων αναφοράς για τον κορωνοϊό;

Θα ήθελα να κλείσω με την αναφορά στην προτροπή συναδέλφου να είμαστε ενωμένοι στις έκτακτες συνθήκες. Από εσάς, συνάδελφοι της κυβέρνησης, εξαρτάται, όταν λαμβάνετε υπόψη σας τις σοβαρές προτάσεις, αντιρρήσεις ή ενστάσεις που η Ελληνική Λύση προωθεί συνεχώς.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών)**: Ευχαριστούμε, κυρία Αθανασίου.

Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ**: Ευχαριστώ πολύ, κύριε Πρόεδρε, κύριε Υπουργέ, κυρίες και κύριοι συνάδελφοι.

Ως ΜέΡΑ25 στηρίξαμε από την αρχή τα μέτρα της κυβέρνησης. Θα πρέπει, όμως, τώρα να δούμε την πραγματική επανεκκίνηση. Τα πολύ δύσκολα έπονται.

Είπε προηγουμένως ο Εισηγητής της Πλειοψηφίας να έχει ο κόσμος υπομονή. Ακόμη δεν έχει δοθεί η ρευστότητα για να ξεκινήσει ο ξενοδοχειακός τομέας. Λένε ότι θα ανοίξουν 15 Ιουνίου ή 1η Ιουλίου. Ακόμη δεν έχει δοθεί καμία ρευστότητα στα ξενοδοχεία. Δεν έχουν στηριχθεί πολλοί εργαζόμενοι, πολλοί κλάδοι της οικονομίας.

Σήμερα έλαβα από τον Δικηγορικό Σύλλογο Ηρακλείου μια επιστολή που λέει ότι από τα μέτρα στήριξης Μαρτίου, Απριλίου και τώρα του Μαΐου, ακόμη δεν έχει λάβει κανείς και τίποτα. Άρα, πρέπει, ουσιαστικά, να δράσουμε άμεσα, οριζόντια και όχι με το μαρτύριο της σταγόνας, σιγά σιγά.

Θα πρέπει, επίσης, οι γιατροί, οι νοσηλευτές, οι τεχνολόγοι, όλοι αυτοί που είναι στο σύστημα υγείας, να καταταγούν στα βαρέα και ανθυγιεινά επαγγέλματα. Να ευχαριστήσω όλους όσους συνέβαλαν στον αγώνα αυτό κατά της πανδημίας.

Άνοιξε, ήδη, η εστίαση την προηγούμενη Δευτέρα και από ότι ακούω εδώ στην Κρήτη ήδη την Τρίτη βγήκε το ΣΔΟΕ για να κάνει ελέγχους. Είναι δυνατόν;

Κάθε χρηματοδότηση, είτε από τον ESM, είτε από το πρόγραμμα SURE, είτε από την έκδοση ομολόγων από το ελληνικό δημόσιο, είναι δάνεια, τα οποία θα μας φέρουν πάλι πιο σκληρά μέτρα, πιο σκληρά μνημόνια, λιτότητα και προβλήματα.

Ως ΜέΡΑ25 διαθέσαμε ο κάθε Βουλευτής το 50% του μισθού του για δωρεά εις είδος σε νοσοκομεία στη Θεσσαλονίκη, την Αθήνα και την Κρήτη.

Το άρθρο 23 αναφέρεται στη χρηματοδότηση των αγροτών. Γνωρίζουμε πολύ καλά ότι ο πρωτογενής τομέας εδώ και δεκαετίες έχει χτυπηθεί ανελέητα και με τη λιτότητα και με την υπερφορολόγηση. Οι αγρότες, ο πρωτογενής τομέας δε χρειάζεται άλλα δάνεια, χρειάζεται κουρέματα. Με ενημέρωσαν από τη νότια Κρήτη αγρότες ότι δεν έχουν καν χρήματα να βάλουν στα τρακτέρ τους για να πάνε να μαζέψουν τις τομάτες τους. Με ενημερώνουν βοσκοί ότι δεν έχουν τα απαιτούμενα χρήματα για να θρέψουν τα κοπάδια τους, διότι δεν υπάρχει ζήτηση, ούτε για γάλα και τυρί, ούτε για κρέας, επειδή τα ξενοδοχεία ακόμη είναι κλειστά. Επέρχεται μια τεράστια διατροφική κρίση. Πρέπει να την αντιμετωπίσουμε, πρέπει να ξέρουμε τι θα μας προκύψει!

Στο άρθρο 24 για τους εποχιακά εργαζόμενους, γιατί πρέπει να εισάγουμε από τρίτες χώρες εργαζόμενους; Έχουμε εδώ τόσους ανθρώπους οι οποίοι ουσιαστικά, κάθονται, οι οποίοι είναι άνεργοι, είναι άστεγοι, είναι και οι μετανάστες. Γιατί αυτούς δεν τους ενεργοποιούμε να βοηθήσουν στην αγροτική οικονομία, στο μάζεμα των προϊόντων που θέλουμε;

Στο 27ο άρθρο που μιλά για την αναστολή λειτουργίας των σχολείων, τώρα που ξεκίνησαν τα σχολεία, εμείς ως ΜέΡΑ25 ζητάμε από την αρχή μαζικά τεστ σε όλους και συνέχεια για να δούμε πώς θα ανοίξουμε σωστά και θα προχωρήσουμε περαιτέρω.

Για το άρθρο 42 που αναφέρει για τον φράκτη στον Έβρο κ.ο.κ., θα πρέπει να δώσουμε στον Στρατό, στα Σώματα Ασφαλείας, σε όλους, τα συγχαρητήριά μας και τις ευχαριστίες μας, διότι, σε πολύ δύσκολους καιρούς ανταποκρίθηκαν με τον καλύτερο τρόπο.

Ως ΜέΡΑ25, ζητάμε την άμεση πρόσληψη τέτοιων ανθρώπων στα σώματα ασφαλείας, το υγειονομικό προσωπικό, την παιδεία.

θα κλείσω λέγοντας δύο πράγματα. Το ένα είναι η προστασία πρώτης κατοικίας μέχρι 31/7. Μετά μένουμε χωρίς σπίτι. Εμείς, ως ΜέΡΑ25, έχουμε καταθέσει τις προτάσεις μας σχετικά.

Επίσης, για το άρθρο 2, που αφορούσε το Φ.Π.Α, λέει εδώ πέρα, μετά από εισήγηση του Διοικητή της ΑΑΔΕ. Εγώ, θα παραφράσω την ΑΑΔΕ και θα πω, όχι Ανεξάρτητη Αρχή Δημοσίων Εσόδων, αλλά Ανώτατη Αρχή Διαχείρισης της Ελλάδος.

Θα κλείσω με τα λόγια της κυρίας Κριστίν Λαγκάρντ ,που αφορούσε όλα τα κράτη και την Ελλάδα, βέβαια, ένα παραπάνω εμάς, διότι, έχουμε πληγεί πιο πολύ από όλα τα κράτη της Ε.Ε. από την κρίση αυτή, είπε « κάνατε πολύ λίγα και πολύ αργά».

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Το λόγο έχει ο κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κύριε Πρόεδρε. Θέλω να κάνω μια γενική τοποθέτηση για το θέμα, αφού η επιμέρους ανάλυση των διατάξεων έγινε εύστοχα και με επιτυχία από τον Εισηγητή του Κόμματός μας, τον κ. Πνευματικό, αλλά και από όλους τους συναδέλφους που έχουν πάρει μέχρι τώρα το λόγο. Άλλωστε, οι διατάξεις των δύο Πράξεων Νομοθετικού Περιεχομένου εφαρμόστηκαν, εφαρμόζονται, τα αποτελέσματά τους είναι γνωστά και είναι θετικά αποτελέσματα. Κάποιες από αυτές, επεκτείνονται για να στηρίξουν την μετάβαση στην επόμενη μέρα.

Με την κύρωση των δύο Πράξεων Νομοθετικού Περιεχομένου κλείνει μια περίοδος έκτακτης ανάγκης, κατά την οποία ο Πρωθυπουργός και η κυβέρνηση ακολουθώντας πάντα τις οδηγίες των επιστημονικών φορέων πήραν έγκαιρα σκληρά μέτρα, τα οποία αποδείχθηκαν αποτελεσματικά, αφού περιόρισαν στο ελάχιστο τις συνέπειες από την κρίση του κορονοϊου. Παγκόσμια πρωτιά μπορούμε να πούμε ότι πετύχαμε στη διαχείριση της κρίσης και αυτό πιστεύω ότι δεν αμφισβητείται από κανέναν. Γι’ αυτό, πέρα από τα συγχαρητήρια στον Πρωθυπουργό, στην κυβέρνηση, στους επιστημονικούς φορείς, στους ανθρώπους της υγείας, τα σώματα ασφαλείας που βρισκόταν κάθε μέρα στην πρώτη γραμμή και έδιναν τον αγώνα τους, οφείλουμε να εξάρουμε και τη στάση και τη συμπεριφορά του συνόλου του ελληνικού λαού, που πειθαρχημένα και στωικά ακολούθησε τις οδηγίες της κυβέρνησης και των επιστημονικών φορέων και απέδειξε για μία ακόμα φορά πως όταν λειτουργούμε ενωμένοι, μπορούμε και πετυχαίνουμε εκπληκτικά, εξαιρετικά πράγματα, ίσως και θαύματα.

Όμως, στα επίπεδα και του εκσυγχρονισμού του κράτους αυτήν την περίοδο έγιναν πολύ μεγάλα βήματα. Η κυβέρνηση πήρε μέτρα θωράκισης του συστήματος υγείας, σε λίγο διάστημα κατάφερε να διπλασιάσει σχεδόν, τις μονάδες εντατικής θεραπείας, να ενισχύσει με επιστημονικό και βοηθητικό προσωπικό τις μονάδες υγείας και να βάλουμε στη ζωή μας την ηλεκτρονική διακυβέρνηση, που φυσικά, πρέπει όλα αυτά να τα βελτιώσουμε την επόμενη μέρα και όχι να τα εγκαταλείψουμε. Η Ελλάδα έγινε πρότυπο και παράδειγμα αντιμετώπισης της κρίσης σε όλο τον κόσμο. Αποκαταστάθηκε η αξιοπρέπεια και το κύρος της χώρας που είχε πληγεί κατά την δεκαετή περίοδο της κρίσης κι αυτό φυσικά, είναι μία πολύ μεγάλη παρακαταθήκη για το μέλλον αφού πλέον, η χώρα μας θεωρείται από τις πιο ασφαλείς προορισμούς, κάτι που θα βοηθήσει στην προσπάθεια ανάκαμψης της χώρας, στη δημιουργία τουριστικού και επενδυτικού ρεύματος και βεβαίως, την επάνοδο στην κανονικότητα.

Οι οικονομικές επιπτώσεις από την αντιμετώπιση της πανδημίας ήταν αναπόφευκτες για όλο τον πλανήτη και φυσικά, για τη χώρα μας . Αυτό που μας ξεχώρισε, όμως, από τις άλλες χώρες, ήταν η άμεση, γρήγορη και αποφασιστική αντιμετώπιση της πανδημίας και η με τον ίδιο τρόπο, σχέδιο και στρατηγική εφαρμογή μέτρων στήριξης της οικονομίας των εργαζομένων της επιχειρηματικότητας την επόμενη μέρα.

Η περίοδος της υγειονομικής κρίσης επιβεβαίωσε και την ανάγκη περισσότερης στήριξης του πρωτογενούς τομέα, όπως της γεωργίας, της κτηνοτροφίας και της αλιείας, αλλά και της μεταποίησης αγροτικών προϊόντων, που μπορούν πλέον με σιγουριά να αποτελέσουν πυλώνα ανάπτυξης και απασχόλησης για τη χώρα μας.

Μέτρα ενίσχυσης της ρευστότητας, φορολογικές απαλλαγές, είσφορο-ελαφρύνσεις και με χαμηλότοκα δάνεια στηρίζει η Κυβέρνηση την επιχειρηματικότητα και τους εργαζόμενους, την οικονομία γενικώς, προχωρά σταθερά και αποφασιστικά στην επόμενη ημέρα και στην ανάκαμψη της οικονομίας, με στόχο, πάντα, την ανάπτυξη και τα θετικά μέτρα.

Κλείνοντας, κύριε Πρόεδρε, θέλω να τονίσω πως η χώρα μας αντιμετώπισε μία πρωτοφανή κρίση, με περιορισμένες απώλειες, αποδεικνύοντας πως ενωμένοι, οργανωμένοι και αποφασισμένοι, είμαστε ικανοί να πετύχουμε πολλά. Πιστεύω πως με την ίδια αποφασιστικότητα, ενωμένοι και με ομοψυχία, μπορούμε να αντιμετωπίσουμε στην συνέχεια τα κοινωνικά και τα οικονομικά προβλήματα που προέκυψαν από την πανδημία, με οδηγό πάντα την Κυβέρνηση, τον Πρωθυπουργό αλλά και τους ειδικούς.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Σας ευχαριστούμε πολύ, κύριε Αναστασιάδη.

Το λόγο έχει η κυρία Σκόνδρα.

**ΑΣΗΜΙΝΑ ΣΚΟΝΔΡΑ:** Σας ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, ξέρετε, επειδή αυτές τις μέρες και παρακολούθησα και τοποθετήθηκα, δεν είχα πρόθεση να πάρω το λόγο, διότι, νομίζω ότι εξαντλήσαμε στη συζήτηση τα πάντα. Αναγνωρίσαμε ότι περάσαμε μια βαθιά υγειονομική κρίση που την βιώσαμε βίαια, διότι δεν ήμασταν προετοιμασμένοι, αναγνωρίσαμε ότι η Κυβέρνηση, πραγματικά, έδειξε ψυχραιμία και ετοιμότητα και έτσι αντιμετώπισε με τον καλύτερο δυνατό τρόπο αυτήν την κρίση. Με πολύ μικρές απώλειες σε σχέση και σε σύγκριση με άλλες χώρες, οι οποίες ήταν πολύ πιο έτοιμες ή πολύ πιο εύρωστες οικονομικά κ.τ.λ.. Αναγνωρίσαμε ότι είχαμε μία επιστημονική ομάδα που, πραγματικά, έδωσε τις κατάλληλες και τις καλύτερες κατευθύνσεις και ακολουθήθηκαν και ότι ο λαός μας υπάκουσε, διότι εμπιστεύτηκε, αυτό είναι τα βασικότερα σημείο για μένα, γιατί ο Κυριάκος Μητσοτάκης και κυβέρνηση της Ν.Δ. ενέπνευσε εμπιστοσύνη στον ελληνικό λαό και ακολούθησε τα μέτρα.

Επίσης, αναγνωρίσαμε το πολύ καλό έργο, το οποίο επιτέλεσαν οι άνθρωποι που ρίχτηκαν στη μάχη από την πρώτη στιγμή και μιλάω για τους γιατρούς, το νοσηλευτικό προσωπικό και όλους όσους εργάζονται στο Εθνικό Σύστημα Υγείας.

Επίσης, είπαμε και πολλά ακόμα, το τι δηλαδή μπορούμε και τι πρέπει και το τι χρειάζεται και το τι ανέδειξε αυτή η κρίση. Εκείνο, όμως, που σήμερα, πραγματικά, με ανάγκασε και πήρα το λόγο, με προκάλεσε, ήταν για να αναγνωρίσω, για άλλη μια φορά, τη μαεστρία που έχουν οι αγαπητοί συνάδελφοι του ΣΥΡΙΖΑ, να παρουσιάζουν και μάλλον είναι προτέρημα των αριστερών, να παρουσιάζουν, τουλάχιστον στη θεωρία, με τι όμορφο τρόπο και τι ωραία λόγια έχουν να λένε.

Ξεχνάνε, όμως. Αξιότιμε κύριε πρώην Υπουργέ, μιλήσατε και σας άκουσα με προσοχή και είπατε ωραία πράγματα. Θεωρητικά άριστα, θα μπορούσατε να πείσετε τον καθένα. Μου γενάτε, όμως, την εξής απορία. Βγήκατε από παρθενογένεση; Μήπως αυτά που λέτε τώρα είναι άκαιρα; Μήπως αυτά τα λέγατε και τα άκουγε ο κόσμος, αλλά πριν από μια πενταετία; Γιατί, ξεχνάτε ένα μεσοδιάστημα τεσσεράμισι ετών που κυβερνήσατε και αυτό το ξεχνάτε, αλλά δεν το ξεχνάμε εμείς, αλλά δεν το ξεχνά ο ελληνικός λαός.

Ναι, υπήρξε το Εθνικό Σύστημα Υγείας και είναι πραγματικά αξιέπαινη η όλη προσπάθεια και χρειάζεται βελτιώσεις και θα τις κάνουμε και ήδη η Κυβέρνηση, αυτή τη στιγμή και μέσα σε όλη αυτή τη δύσκολη ώρα που περνάγαμε, διπλασίασε τις κλίνες ΜΕΘ και αυτό είναι ένα απλό παράδειγμα. Εσείς γιατί δεν το κάνατε, αφού ήσασταν υπέρ και του Εθνικού Συστήματος Υγείας, όπως είμαστε και εμείς; Ξέρετε τον τρόπο, γιατί μας τον αναλύσατε σήμερα και είπατε ότι θα μας το παρουσιάσετε και στο πρόγραμμά σας.

Δεν το καταλαβαίνω ειλικρινά και είναι απορίας άξιον και είναι ένα απλό ερώτημα που πλανάται σε όλα τα χείλη των Ελλήνων. Μα τι μας λένε οι άνθρωποι αυτοί, αφού τα ξέρανε και μπορούσαν και έχουν τη διάθεση και τη θέληση, τεσσεράμισι χρόνια κυβερνάγανε. Όταν φύγαμε από κυβέρνηση στις αρχές του 2015 είχαμε ψηφίσει τον προϋπολογισμό του 2014, 5.000 θέσεις που προβλεπόταν για νοσηλευτές. Τους πήρατε; Ή μήπως στη θέση αυτών των θέσεων καλύψατε άλλα που εσείς είχατε προτεραιότητα;

Εντάξει, κύριε Πρόεδρε, δε θέλω να κάνω διάλογο. Θέλω απλώς να πω, ότι εμείς, η κυβέρνησή μας και η ΝΔ, έχει δείξει ότι δεν είναι μικρόψυχη. Αν δηλαδή έχετε να καταθέσετε κάποιες σωστές και καλές προτάσεις και σεβόμενοι την κυβερνητική σας εμπειρία των τεσσεράμισι ετών, να μας τις πείτε και θεωρώ ότι θα εισακουστούν και θα υιοθετηθούν. Αλλά, μη μας λέτε ένα ωραίο αφήγημα, το οποίο αφού είχατε τη δυνατότητα δεν το εφαρμόσατε. Να είστε βέβαιοι, λοιπόν, αγαπητοί συνάδελφοι και κύριε Πρόεδρε, εγώ είμαι πεπεισμένη ότι με την ίδια ετοιμότητα, ψυχραιμία, σοβαρότητα και ευθύνη που αντιμετωπίσαμε την υγειονομική κρίση, θα αντιμετωπίσουμε και την απόρροια αυτής της κρίσης, που δεν είναι άλλη από τις οικονομικές δυσκολίες που παρουσιάζονται μπροστά μας. Πιστεύω, ότι θα τα βγάλουμε το ίδιο επάξια πέρα.

Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Τον λόγο έχει ο κ. Κοντοζαμάνης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ κύριε Πρόεδρε. Θα αναφερθώ, καταρχήν, στις ρυθμίσεις, οι οποίες περιέχονται στις δύο Πράξεις Νομοθετικού Περιεχομένου, οι οποίες Κυρώνονται με το υπό συζήτηση σχέδιο νόμου. Στις δύο Πράξεις Νομοθετικού Περιεχομένου, ερχόμαστε να ρυθμίσουμε θέματα, που έχουν να κάνουν με την κατ' οίκον παροχή υπηρεσιών υγείας ή την εξ αποστάσεως, την άυλη συνταγογράφηση, την παροχή ψηφιακών υπηρεσιών, τη διεύρυνση της έκτακτης οικονομικής ενίσχυσης, την αποδοχή των δωρεών, την απασχόληση ιδιωτών σε δομές του Εθνικού Συστήματος Υγείας εφόσον παραστεί ανάγκη και υπάρχουν ελλείψεις και την εξαίρεση για συγκεκριμένο χρονικό διάστημα των πνευμονολόγων και αναισθησιολόγων από την υποχρέωση να κάνουν υπηρεσία υπαίθρου πριν δώσουν εξετάσεις για την ειδικότητα, προκειμένου να χρησιμοποιήσουμε αυτές τις δύο ειδικότητες άμεσα που τις χρειάζεται το Εθνικό Σύστημα Υγείας, εφόσον έχουμε ένα δεύτερο κύμα της πανδημίας του κορονοϊού.

Είναι ρυθμίσεις και διατάξεις, οι οποίες ενισχύουν το Εθνικό Σύστημα Υγείας. Παρέχουν νέες υπηρεσίες, εξυπηρετούν τον πολίτη στην καθημερινή του επαφή με το σύστημα και βελτιώνουν την ποιότητα της παροχής των υπηρεσιών υγείας. Σε ότι αφορά τις λοιπές διατάξεις στο παρόν σχέδιο νόμου, θα ήθελα να αναφερθώ, καταρχήν, σε ένα πολύ σημαντικό θέμα το οποίο ρυθμίζουμε και είναι η νομιμοποίηση των δαπανών, η καταβολή των δεδουλευμένων, η νομιμοποίηση των δεδουλευμένων υπερωριών που υπερέβησαν το καθορισμένο όριο που προβλέπει η νομοθεσία το 9% των πρόσθετων εφημεριών. Είναι πολύ σημαντικό, διότι αρκετοί υγειονομικοί δούλεψαν παραπάνω την περίοδο αυτή. Είναι μια ρύθμιση, την οποία την είχαμε φέρει και τον περασμένο Σεπτέμβρη προκειμένου να νομιμοποιήσουμε τις αντίστοιχες δαπάνες μέχρι τότε και είναι η πρώτη φορά, δεύτερη τώρα με αυτή τη ρύθμιση που ένα τέτοιο θέμα ρυθμίζεται και καταβάλλονται τα δεδουλευμένα στους δικαιούχους. Στο πλαίσιο αυτής της ρύθμισης, προχωρήσαμε σε τροποποίηση της σχετικής υπουργικής απόφασης, κυρίως αφορά την περίοδο του κορονοϊού, έτσι ώστε το όριο των πρόσθετων εφημεριών από 9% να ανέλθει στο 15%, προκειμένου να μην υπάρχουν περικοπές στις πρόσθετες εφημερίες και να πληρώνονται κανονικά οι γιατροί και το λοιπό προσωπικό.

Επίσης, σημαντικό είναι η σύσταση των θέσεων για μονάδες εντατικής θεραπείας ιατρικού, νοσηλευτικού προσωπικού και θέσεων εξειδικευμένου προσωπικού. Είναι πολύ σημαντικό, γιατί πέραν του σχεδίου των νέων κλινών στις μονάδες εντατικής θεραπείας, που σχεδιάζουμε και θα υλοποιήσουμε άμεσα, δίνει και ένα μήνυμα σε όλους τους Έλληνες γιατρούς, που έχουν φύγει στο εξωτερικό, προκειμένου να έρθουν να υπηρετήσουν το Εθνικό Σύστημα Υγείας. Στο πλαίσιο αυτό τροποποιούμε και την διάταξη που αφορά την υπηρεσία υπαίθρου και ό,τι ίσχυε για όσους μπήκαν για πρώτη φορά στην Ιατρική Σχολή το ακαδημαϊκό έτος 2001 -2002, το πάμε πιο πίσω, 2005 – 2006, έτσι ώστε να δώσουμε τη δυνατότητα και σε Έλληνες της αλλοδαπής να επιστρέψουν στο σύστημα υγείας και να ενταχθούν σ΄ αυτό άμεσα, χωρίς να χρειάζεται να εκτελέσουν την υπηρεσία υπαίθρου.

Ακούστηκαν δύο απόψεις σε ότι αφορά την υπηρεσία υπαίθρου, ότι πρέπει να καταργηθεί εντελώς, προκειμένου να εισέρχονται άμεσα οι γιατροί στο Εθνικό Σύστημα Υγείας και βεβαίως η ρύθμιση την οποία φέρνουμε. Θα πρέπει πραγματικά να το κοιτάξουμε συνολικά το ζήτημα, γιατί δεν μπορούμε να προβούμε σε μία πλήρη απαλλαγή της υπηρεσίας υπαίθρου, διότι έτσι θα έχουμε δυστοκία στην πλήρωση των θέσεων στην ύπαιθρο και στα αγροτικά ιατρεία. Επομένως, είναι σωστή η διάταξη, την οποία φέρνουμε και θα καλύψουμε τις ανάγκες που έχει η ύπαιθρος. Βεβαίως, χρειάζεται, πράγματι, να εξετάσουμε και άλλα κίνητρα προκειμένου να πληρωθούν τόσο οι θέσεις στην ύπαιθρο όσο και οι θέσεις στα μεγάλα αστικά κέντρα και στα νοσοκομεία της χώρας.

Επιπλέον, επειδή είχε ειπωθεί και κατά την απάντησή μου σε μία επίκαιρη ερώτηση της αντιπολίτευσης, για τα τμήματα επειγόντων περιστατικών, να επαναλάβω για μία ακόμη φορά ότι εξετάζουμε σε ό,τι αφορά την εξειδίκευση στην εντατική θεραπεία, να κάνουμε την εξειδίκευση αυτή ειδικότητα και είναι πολύ σημαντικό. Στο πλαίσιο αυτό εξετάζουμε και την λειτουργία περισσότερων κέντρων εξειδίκευσης στην επείγουσα ιατρική, γιατί είναι σήμερα δύο μόνο κέντρα που δίνουν την εξειδίκευση αυτή, προκειμένου έτσι να διευρύνουμε το φάσμα των παρεχόμενων υπηρεσιών τόσο στην επείγουσα ιατρική, όσο και στην εντατική θεραπεία. Βεβαίως, με την σύσταση θέσεων στα Νοσοκομεία Μυτιλήνης, Σάμου και Χίου, που πράγματι είναι τρεις περιοχές της χώρας, οι οποίες αντιμετωπίζουν ιδιαίτερο φόρτο, λόγω του μεταναστευτικού ζητήματος. Θέλουμε να ενισχύσουμε τις δομές αυτές και βεβαίως να ενισχύσουμε γενικά τις δομές της Περιφέρειας.

Ακούστηκαν πολλά και για την πρωτοβάθμια φροντίδα υγείας. Η πρωτοβάθμια φροντίδα υγείας, ευτυχώς, αν και το είχαμε σχεδιάσει, δεν χρειάστηκε να μπει στη μάχη του κορωνοϊού. Υπήρχε σχέδιο, κέντρα υγείας σε πρωτοβάθμιο επίπεδο λειτούργησαν ως κέντρα υποδοχής ύποπτων κρουσμάτων και υπάρχει και ένα σχέδιο στη συνέχεια, γιατί δεν σταματά η μάχη εδώ, προκειμένου πέραν της Αθήνας και στα μεγάλα αστικά κέντρα και στην επαρχία να υπάρχουν κέντρα υγείας, που θα αντιμετωπίζουν περιστατικά Covid-19. Είναι πολύ σημαντικό ότι κρατήσαμε τις δυνάμεις στην πρωτοβάθμια φροντίδα υγείας. Δεν χρησιμοποιήσαμε τους γιατρούς της πρωτοβάθμιας στην πλειονότητά τους και το λοιπό προσωπικό, προκειμένου να ενισχύσουμε τα νοσοκομεία, διότι τα πήγαμε πολύ καλά. Έγιναν κάποιες μετακινήσεις, αλλά, ευτυχώς, δεν χρειαστήκαμε αυτό το προσωπικό. Ενισχύσαμε τόσο τις δομές της πρωτοβάθμιας, όσο και τα νοσοκομεία με επικουρικό προσωπικό, το οποίο ξεπερνάει τις 4.500 και βεβαίως, προετοιμαζόμαστε τόσο για την καλοκαιρινή περίοδο, όσο και για ενδεχόμενο νέο γύρο το επόμενο φθινόπωρο.

Σε ό,τι αφορά τα όρια των Υγειονομικών Περιφερειών δίνουμε μία παράταση στα υφιστάμενα όρια. Δημιουργήθηκε μία παρεξήγηση ότι αλλάζουμε τα όρια των Υγειονομικών Περιφερειών, οι Υγειονομικές Περιφέρειες μέχρι το τέλος του έτους παραμένουν ως έχουν. Είναι μια τυπική διαδικασία, η οποία γίνεται χρόνια τώρα. Επίσης, θα ήθελα να πω και μία κουβέντα σε ότι αφορά τα βαρέα και ανθυγιεινά. Να επισημάνω, για μια ακόμη φορά, ότι έχει συσταθεί επιτροπή στο Υπουργείο Οικονομικών, προκειμένου να εξετάσει το σύνολο των βαρέων και ανθυγιεινών. Αν θυμάμαι καλά, ήταν νομοθεσία της προηγούμενης κυβέρνησης και μέχρι το τέλος Ιουνίου θα υπάρξει μία απόφαση αυτής της επιτροπής, προκειμένου να προτείνει ποιοι κλάδοι, ποια επαγγέλματα, ποιοι εργαζόμενοι, θα μπορούν να ενταχθούν στα βαρέα και ανθυγιεινά.

Επίσης, χθες στη συζήτηση κατ’ άρθρων, έγινε και μία αναφορά σε ότι αφορά στους οργανισμούς των νοσοκομείων, όπου εδώ πέρα, με τη ρύθμιση την οποία φέρνουμε, προχωρούμε στην τροποποίηση των οργανισμών με κοινή υπουργική απόφαση και όχι με προεδρικό διάταγμα, προκειμένου να μπορούμε άμεσα, να τροποποιούμε τους οργανισμούς των νοσοκομείων, διότι νέα τμήματα, νέα νοσοκομεία, μπαίνουν αυτή τη στιγμή στο εθνικό σύστημα υγείας και πρέπει να έχουμε την ευχέρεια να τροποποιήσουμε τους οργανισμούς αυτούς.

Στο τέλος της τοποθέτησής μου θα ήθελα να επισημάνω το εξής, αναφέρθηκε και ο κύριος Ξανθός και διάφοροι βουλευτές στις συμπράξεις δημόσιου ιδιωτικού τομέα, θα ήθελα να επαναλάβω για μία ακόμη φορά, ότι καταρχήν οι συμπράξεις δημόσιου ιδιωτικού τομέα είναι χρηματοδοτικά εργαλεία. Σε καμία περίπτωση δεν είναι ιδιωτικοποίηση του συστήματος υγείας, όπως κάποιοι θέλουν να το παρουσιάσουν.

Η κυβέρνηση διασφαλίζει, το έχει τονίσει, το αποδεικνύει κάθε μέρα, το δημόσιο χαρακτήρα του συστήματος υγείας. Το ότι το κράτος βοηθάει τους πολίτες για να αντιμετωπίσουν μία κρίση, δεν σημαίνει ότι πέθανε ο καπιταλισμός. Αυτή είναι η δουλειά του κράτους σε έκτακτες και σπάνιες περιπτώσεις να παρεμβαίνει και να χρησιμοποιεί τα εργαλεία που έχει, όπως στην περίπτωση της υγειονομικής κρίσης, το δημόσιο σύστημα υγείας, προκειμένου να ελέγχει την κρίση και να παίρνει τα απαραίτητα μέτρα, έτσι ώστε να αντιμετωπίζεται η κρίση αυτή. Αυτό κάναμε και εμείς την περίοδο αυτή, χρησιμοποιήσαμε το Εθνικό Σύστημα Υγείας, το δημόσιο σύστημα υγείας, το ενισχύσαμε, το ενισχύουμε, έτσι ώστε να έχουμε φτάσει στο σημείο να έχουμε αυτά τα αποτελέσματα, τα οποία έφεραν τη χώρα μας ψηλά στο χάρτη των χωρών που αντιμετώπισαν την κρίση του κορωνοϊού.

Κύριε Πρόεδρε, θα ήθελα να ανακοινώσω δύο νομοτεχνικές βελτιώσεις.

Η πρώτη είναι, «το μέρος Η’ διατάξεις αρμοδιότητας Υπουργείου Εθνικής Άμυνας του σχεδίου νόμου, συμπεριλαμβανομένων των άρθρων 44 και 45 διαγράφεται και τα υπόλοιπα μέρη και άρθρα του σχεδίου νόμου αναριθμούνται αναλόγως».

Επίσης, μετά το μέρος Ένα «διατάξεις αρμοδιότητας Υπουργείου Περιβάλλοντος και Ενέργειας, όπως έχει αναριθμηθεί, κατόπιν της προηγούμενης νομοτεχνικής βελτίωσης σε Μέρος Θ’ και πριν από το Μέρος ΙΑ΄ έναρξη ισχύος, προστίθεται μέρος Ι΄ διατάξεις αρμοδιότητας Υπουργείου Δικαιοσύνης και διατάξεις της υπ’ αριθ. 316/52 από 27/5/20, τροπολογία του Υπουργείου Δικαιοσύνης».

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προεδρεύων των Επιτροπών):** Κύριες και κύριοι συνάδελφοι, ολοκληρώθηκε η β΄ ανάγνωση του νομοσχεδίου. Εισερχόμαστε στην ψήφιση των άρθρων.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 – 43, καθώς και τα άρθρα 46 και 47 γίνονται δεκτά ως έχουν, κατά πλειοψηφία. Διαγράφονται τα άρθρα 44 και 45.

Γίνεται δεκτή κατά πλειοψηφία η τροπολογία με γενικό και ειδικό αριθμό 316/52 που πρότεινε ο παριστάμενος Υπουργός Δικαιοσύνης και οι διατάξεις της ενσωματώνονται στο σχέδιο νόμου ως ίδια άρθρα.

Τέλος, γίνεται δεκτό, κατά πλειοψηφία και ακροτελευταίο άρθρο και ερωτώνται Επιτροπές αν γίνεται δεκτό το σχέδιο νόμου και στο σύνολό του.

Δεκτό, κατά πλειοψηφία.

Συνεπώς το σχέδιο νόμου του Υπουργείου Υγείας «Κύρωση: α) της από 13.4.2020 Π.Ν.Π. « Μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και άλλες κατεπείγουσες διατάξεις» (A΄ 84) και β) της από 1.5.2020 Π.Ν.Π. «Περαιτέρω μέτρα για την αντιμετώπιση των συνεχιζόμενων συνεπειών της πανδημίας του κορωνοϊού COVID-19 και την επάνοδο στην κοινωνική και οικονομική κανονικότητα» (Α΄90) και άλλες διατάξεις» για δεκτό, επί της αρχής, επί των άρθρων και στο σύνολό του, κατά πλειοψηφία.

Σας ευχαριστώ.

Στο σημείο αυτό λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες από τη Διαρκή Επιτροπή Κοινωνικών Υποθέσεων ήταν οι Βουλευτές κ.κ.: Πνευματικός Σπυρίδων, Χριστόδουλος, Ξανθός Ανδρέας, Νοτοπούλου Αικατερίνη, Πουλάς Ανδρέας και Κατσώτης Χρήστος.

Παρόντες από τη Διαρκή Επιτροπή Οικονομικών Υποθέσεων ήταν οι Βουλευτές κ.κ.: Αμυράς Γεώργιος, Αναστασιάδης Σάββας, Καρασμάνης Γεώργιος, Κοντογεώργος Κωνσταντίνος, Τσακαλώτος Ευκλείδης, Αρβανιτίδης Γεώργιος, Μανωλάκου Διαμάντω, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

Τέλος και περί ώρα 17.10΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ**